text:
Dikon tin ku deliberá riba e situashon finansiero di Pais Kòrsou?
Dikon tin ku deliberá riba e situashon finansiero di Pais Kòrsou?
Parlamentario Curtley Obispo den e reunion di Komishon Sentral di Parlamento di Kòrsou di dia 31 mei 2019, a mustra riba e diferente motibunan dikon tin ku deliberá riba e situashon finansiero di Pais Kòrsou. Ta promé biaha e aña aki ku Parlamento di Kòrsou ta deliberá ku Minister di Finansa, señor Kenneth Gijsbertha, riba ehekushon di presupuesto di Pais Kòrsou. Den e kaso aki a base di e Rapòrt di Maneho Finansiero/Ehekushon Pais Kòrsou pa loke ta trata e promé 3 lunanan di aña 2019. Pa asina tambe sa kon leu ta ku e diferente metanan stratégiko pa ku finansa públiko di Pais Kòrsou.
Metanan stratégiko segun Parlamentario Curtley Obispo pa loke ta trata entre otro:
(1) yega na un “bestuurlijk overleg” ku palabrashonnan konkreto entre Gobièrnu di Kòrsou i Gobièrnu di Reino Hulandes. Esaki basa riba e 3 konsehonan balioso di e: (a) e rapòrt di Algemene Rekenkamer di Hulanda titulá: “Resultaten verantwoordingsonderzoek 2018 Koninkrijksrelaties (IV) en BES-fonds (H). Rapòrt bij het jaarverslag i (b) e rapòrt di dia 5 desèmber 2018 di e Komishon di evaluashon di e Lei di Reino di Supervishon Finansiero Paisnan Kòrsou i Sint Maarten. Rapòrt ku e titulo: “Steunend op eigen kracht, maar met de wil elkander bij te staan”.
(2) sa kua ta e pasonan firme i konkreto ku Gobièrnu di Kòrsou ta tumando pa asina logra: (a) garantisá entradanan struktural di belasting na tempu di kontribuyentenan pa asina na tempu por finansiá strukturalmente gastunan kolektivo di aña 2019 i (b) sigui mehorá e atministrashon di Pais i e sistema di kontabilidat efisiente (“financieel beheer”);
(3) pa den aña 2019 logra: (a) di será e siklonan di presupuestonan 2014 te ku 2018 di Pais Kòrsou dor di fiha kuentanan anual 2014 te ku 2018 den aña 2019, (b) reforsá e kolumna finansiero di Gobièrnu di Kòrsou ku e Direktornan finansiero, Controllers i Internal Auditors i (c) ku tur kompania i fundashonnan di Pais Kòrsou, instansianan derivá di lei i órganonan di estado duna kuenta i rason na tempu ku nan kuenta anual (“jaarrekening”) 2018;
(4) sigui mustra i konsientisá nos Pueblo di Kòrsou riba e importansia di sivismo fiskal. Ta tur kontribuyente di belasting for di 10 òktober 2010 segun leinan di Pais Kòrsou mester kontribuí ku nan aporte di belasting na tempu, pa asina por finansiá i garantisá na tempu e gastunan kolektivo di Pais Kòrsou;
(5) Pa si Gobièrnu di Kòrsou a kumpli ku tur e palabrashon nan di dia 17 òktober 2018 entre Gobièrnu di Kòrsou i e Kolegio di Supervishon Finansiero Paisnan Kòrsou i Sint Maarten.


c: text/html

text: Despues di un inspekshon ekstenso a sertifiká Instituto Hudisial Hulanda Karibense (JICN) di akuerdo ku e eksigensianan hulandes di kalidat pa instalashon di siguridat i protekshon kontra kandela. Tur instituto hudisial ku ta forma parti di ‘Dienst Justitiele Inrichtingen, DJI’ mester kumpli ku standart haltu di siguridat. Pa motibu ku e klima na Boneiru ta diferente ku esun na Hulanda, otro medidanan di kòntròl ta nesesario pa mantené tur instalashon – manera porta i slùis – den bon kondishon. Despues di e inspekshon, a determiná ku JICN tambe ta kumpli ku e eksigensianan hulandes estrikto. Riba potrèt por mira mando di JICN, kolaboradónan di Rijksvastgoedbedrijf (RVB), Kuerpo di bombero Hulanda Karibense (BKCN) i kolaboradónan di e kompanianan ku a ehekutá e inspekshon.

robotstxt: allowed

filter: keep


text:
AkíBoneiru spesial Covid – Elvis Tjin Asjoe
Posted by admin | Apr 23, 2021 | Aktualidad | 0 |
AkíBoneiru spesial Covid – Sergio, Uva i Mil...
Posted by admin | Apr 23, 2021 | Aki Boneiru | 0 |
AkíBoneiru spesial Covid – Boi Martines
Posted by admin | Apr 23, 2021 | Aki Boneiru | 0 |
Herensia – Evert Lucas Piar. Parti 2
DokumentarioPopular
Fuhikubo ta presentá: Vicente Sint Jago
by admin | May 30, 2014 | Dokumentario | 0 |
Den e programa aki nos ta kombersa ku Vicente. E ta konta nos di su bida i tambe di e Boneiru di...
-
Fuhikubo ta presentá: Johannes Muriël (Janshi) De Jongh
by admin | Jul 17, 2014 | Dokumentario | 0 |
-
Herensia ta presentá: Pader Piet
by admin | Nov 11, 2019 | Dokumentario | 0 |
-
Fuhikubo ta presentá: dia di Rinkon
by admin | Aug 26, 2014 | Dokumentario | 0 |
Top RatedAktualidad
Fuhikubo ta presentá: Children’s Television Workshop
by admin | Sep 5, 2014 | Aktualidad | 0 |
Den e programa aki e isla di Boneiru ta wordu promove riba un nivel international dor di Children...
-
Fuhikubo ta presentá: Bonaire Atras Das Lentes
by admin | Sep 2, 2014 | Aktualidad | 0 |
-
Fuhikubo ta presentá: Goede Tijden Slechte Tijden
by admin | Sep 5, 2014 | Aktualidad, Film | 0 |
-
Fuhikubo ta presentá: Bonaire Travel View
by admin | Aug 26, 2014 | Aktualidad | 0 |
Herensia
Herensia: Annelies Ackermans i Henry Her...
Fuhikubo ta presentá: Ana Yolanda Domaca...
Fuhikubo ta presentá: Piet Christiaans i...
Fuhikubo ta presentá: Petra Cicilia
Fuhikubo ta presentá: Norman Erwin Evert...
Fuhikubo ta presentá: Abraham (Papi) Ram...
Fuhikubo ta presentá: Maria Winklaar (Pa...
Fuhikubo ta presentá: Maria Speranza Win...
Fuhikubo ta presentá: Maria Elisabeth Ko...
Fuhikubo ta presentá: Angel Bermudez i C...
Fuhikubo ta presentá: Luciana St. Jacoba...
Fuhikubo ta presentá: Irma van der Biest...
Fuhikubo ta presentá: Elocadio Gonzalez
Fuhikubo ta presentá: Aithel Hernandes
Fuhikubo ta presentá: Anneliese Klomann ...
Fuhikubo ta presentá: Steve Alexander
Fuhikubo ta presentá: Petra Balentin-Sin...
Fuhikubo ta presentá: Marvel Tromp
Fuhikubo ta presentá: Maria Elisabeth Pi...
Fuhikubo ta presentá: Luis Suriël
Fuhikubo ta presentá: Leonard Albert Flo...
Fuhikubo ta presentá: Laurita Broekman
Fuhikubo ta presentá: Voiletta Rosario (...
Fuhikubo ta presentá: Luciano Werleman
Fuhikubo ta presentá: Ines Martis-Thode
Fuhikubo ta presentá: Hein van Maarschal...
Fuhikubo ta presentá: Lanislau Fernando ...
Fuhikubo ta presentá: Julian Abraham
Fuhikubo ta presentá: Abelino (Fello) Me...
Fuhikubo ta presentá: Caito Sint Jago, L...
Fuhikubo ta presentá: Caito Sint Jago i ...
Fuhikubo ta presentá: Leandro Andres Hen...
Fuhikubo ta presentá: Oslin Toppenberg
Fuhikubo ta presentá: Cynthia Mc Load
Fuhikubo ta presentá: Clyde Harms
Fuhikubo ta presentá: Angela Poulina
Fuhikubo ta presentá: Carmilio (Papa) St...
Fuhikubo ta presentá: Roland Peterson
Fuhikubo ta presentá: Romeo Raymond Heij...
Fuhikubo ta presentá: Vincent Morris
Fuhikubo ta presentá: Robbert Strauss
Fuhikubo ta presentá: Belen Kock-Marchen...
Fuhikubo ta presentá: Oswin Cristino (Ch...
Fuhikubo ta presentá: Gabriël Hector Ill...
Fuhikubo ta presentá: Vita Aureliana Fra...
Fuhikubo ta presentá: Silvia Meijer-Mars...
Fuhikubo ta presentá: Rubert (Ruby) Bale...
Fuhikubo ta presentá: Veronica Arcadia (...
Fuhikubo ta presentá: Ramon Nonato Theod...
Fuhikubo ta presentá: Ramon Todd Dandaré...
Fuhikubo ta presentá: Maria Dionisia Meg...
Fuhikubo ta presentá: Feliciano Piloto
Fuhikubo ta presentá: Maria de Lange-Gon...
Fuhikubo ta presentá: Herman (Manchi) He...
Fuhikubo ta presentá: John Rafael Hart
Fuhikubo ta presentá: Johanna Dominica F...
Fuhikubo ta presentá: Jaime Alberts Eust...
Fuhikubo ta presentá: Iona Richardson Ca...
Fuhikubo ta presentá: Hose (Djo) Manuel
Fuhikubo ta presentá: George Theodorus J...
Fuhikubo ta presentá: Euladio (Elio) Nic...
Fuhikubo ta presentá: Emma Schermer
Fuhikubo ta presentá: Adolf (Dufi) Kock
Fuhikubo ta presentá: Brigitha Manuel-Ma...
Fuhikubo ta presentá: Macario Prudensia
Fuhikubo ta presentá: Marco Christiaan
Fuhikubo ta presentá: Jane (Jenny) Chris...
Fuhikubo ta presentá: Editha (Edith) Str...
Fuhikubo ta presentá: Elias (Elio) Pelle...
Fuhikubo ta presentá: Douglas (Boei) Fin...
Fuhikubo ta presentá: Benisio Arsenio (C...
Herensia ta presentá: un programa dedika...
Herensia ta presentá: Padu Del Caribe
Herensia ta presentá: Sur Jacintha Verve...
Herensia ta presentá: Toni Trinidat, Cin...
Herensia ta presentá: Jos Rozenburg
Antriol – Den tera pa Antriol
Rincon – Di ayera pa awe
Mundo Nobo pa Tera Kòrá – Dokument...
Aruba, ArubaTop Rated
Fuhikubo ta presentá: Ramon Todd Dandaré
Den e programa aki nos invitado ta Sr. Ramon Todd Dandaré. Ela nase 21 September 1942 na Rio...
Bonaire, BonaireTop Rated
Fuhikubo ta presentá: Rubert (Ruby) Balentin (Parti 2)
Nos invitado den e programa aki ta Sr. Rubert (Ruby) Balentin miho konosi komo Ruby. Nos ta sigi...
Curaçao, CuraçaoTop Rated
Fuhikubo ta presentá: Macario Prudensia
Nos invitado den e programa aki ta un persona hopi konosi kual ta Macario Prudensia. Nos a bishité...
- Boneiru ayera pa awe
- Hulanda
- Notisia
- Enfoke politiko
Fuhikubo ta presentá: Natalie Wanga
Nos invitado den e programa aki ta Sra. Natalie Wanga. Un persona hopi konosi na Boneiru pero ku...
Bezoek van het College voor de Rechten van de Mens een succes op Bonaire.
Het bezoek van het College voor de Rechten van de Mens is een succes op Bonaire. Begin...
Ombudsman: ‘Maneho di pobresa pa hende grandi na Karibe Hulandes mester haña prioridat’
Hende grandi na Karibe Hulandes ku ta biba na rant òf bou di e liña di pobresa ta eksperensiá...
Fuhikubo ta presentá: enfoke politiko ku Sr. James Kroon
Den e programa aki nos invitado ta Sr. James Kroon, lider di partido Union Patriótiko Boneriano...
Recent post
-
AkíBoneiru spesial Covid Aimed AyubiApr 26, 2021 | Aki Boneiru
-
AkíBoneiru spesial Covid – Elvis Tjin AsjoeApr 23, 2021 | Aktualidad
-


text:
Colony: Diamars merdia, despues cu a localisa dos curpa sin bida di dos persona di nacionalidad venezolano. Mesora polis cu ayudo di Kustwacht , a inicia cu un buskeda intensivo den e area di Seroe Colorado, esaki tabata pa controla si acaso tin mas indocumenta cu por a yega tera of si por tabata tin mas curpa cu lo por a yega na nos costanan pariba.
Durante e buskeda a pone un control estricto na e entrada di Colony, polis tabata para tur auto cu sali for di colony y tabata controla pa documentonan. Tambe Kustwacht su helicopter a asisti polis den e buskeda aki.
Segun vocero di polis te cu 7’or di anochi a logra detene dos persona indocumenta, pues tur loke nan a para y controla durante dia lo tabata local of tabata tin un permiso vigente.


text:
Deadlines Erasmus+ 2020
Erasmus+ is het subsidieprogramma van de Europese Unie voor onderwijs, training, jeugd en sport. Erasmus+ biedt volop mogelijkheden om o.a. een buitenlandervaring op te doen en mee te werken aan innovatie en modernisering van het onderwijs en jeugdactiviteiten.
DUO webinar: Studiefinanciering aanvragen
Studiefinanciering aanvragen vanuit de Antillen: hoe werkt het? Misschien denk je erover na om na de zomer te gaan studeren in Nederland. Je kunt dan studiefinanciering aanvragen. Maar hoe werkt dit als je op de Aruba woont?
Exposicion proyecto ArubABC
Ilustrador y diseñador grafico Steffen Maas ta presenta ArubaABC, un proyecto educativo cu conoce diferente producto, un di nan ta un buki pa muchanan di scol, titula ‘Mi buki di Aruba’.
Dia Internacional di Idioma Materno 2020
Na aña 1993 UNESCO a proclama 21 di februari, como Dia Internacional di Idioma Materno, unda cu ta promove diversificacion linguistico, cultural y tambe multilingualismo.
Considera mi, Carnaval no ta pa mi
Un mucha chikito no ta disfruta di Carnaval di e mesun forma cu un adulto. Si bo yiu tin menos cu cinco (5) aña, considera di uza un servicio di cuido certifica of laga un mayor keda cas cu e mucha.
Anochi di informacion na IPA
Dialuna dia 10 di februari 2020 Instituto Pedagogico Arubano (IPA) ta tene un anochi di informacion pa tur studiante, graduado di HAVO, VWO y EPI (nivel 4) interesa pa haci e estudio pa maestro di enseñansa primario na IPA.
SDG Aruba Young Voices
Recientemente a tuma luga e lansamento oficial di SDG Aruba ‘Young Voices’, un grupo di hoben entre 15 y 30 aña cu lo hiba e mensahe di e SDG’s di Nacionnan Uni.Scroll To Top


text:
Departamento di Salud Publico ta siguiendo di cerca e desaroyonan rond di e casonan di Novel Corona Virus (n-CoV) na China
Oranjestad, Aruba – 21 di januari 2020: Dia 31 di December World Health Organisation (WHO) a wordo notifica aserca di casonan di pulmonia cu tawata aumentando na Wuhan China, di cual e causante a wordo identifica como un Novel Corona Virus. E prome caso identifica a wordo epidemiologicamente relata na un seafood market den Wuhan China. Señalnan comun di e infeccion ta sintomanan di e sistema respiratorio, keintura, tosamento, rosea cortico y dificultad pa hala rosea. Den casonan mas severo e infeccion por ocaciona pulmonia, sintomanan di e sistema respiratorio grave, problema di rion y asta morto. Casonan cu historia di biahe pa Wuhan a wordo señala den otro areanan di China, manera Beijing y Guangdong. Thailandia, Japon y South Korea tambe a raporta casonan. Informacion te na e momontonan aki ta indica un total di 205 caso señala pa laboratorio di 2019 n-CoV y 3 caso registra di morto. Debi na e celebracion di Aña Nobo Chines cu dentro di poco ta bay wordo celebra, lo bay tin aumento den biahamento pa China, for di China y den China mes, unda e posibilidad pa aumento den casonan di transmicion ta grandi, pero te cu ainda WHO no a presenta ningun restriccion di biahe pa China. Departamento di Salud Publico di Aruba ta bezig ta monitor desaroyonan internacional di cerca relaciona cu e Novel Corona Virus. Basa riba kico e Comitee Internacional di Emergencia dicidi, si ta declara e Novel Corona Virus un emergencia pa salud publico of un precupacion internacional, DVG di Aruba lo aumenta su vigilancia pa sintomanan respiratorio especialmente pa biaheronan prosedente di paisnan unda casonan a wordo raporta. Departamento di Salud Publico tin un plan pa contene infeccion causa pa un virus respiratorio y esaki lo wordo activa unabes cu señala un posibel caso di Novel Corona Virus na Aruba. Como Departamento di Salud Publico nos lo keda informa comunidad debidamente riba e desaroyonan rond di e topico aki.


text:
Rancho/Oranjestad – Den luna di mei a cuminsa cu Tayer di Tambu na Centro di Actividad Rancho. Pa medio di e proyecto Aire Liber a organisa 8 les basico di Tambu. Enfocando riba e historia, origen y ritmo di Tambu di Aruba y otro parti di mundo.
Den e ultimo siman nan diferente artistanan local, tocado y baylado di tambu manera Sr. Vicente Ras, Angelo Koolman, Lidrick Solognier y Romo Fingal, a comparti nan conocimento cu e participantenan. Bou di giua di Ivan Barerra (WorldBeatRecord) e grupo di total 12 persona a
wordo educa riba musica y herencia di tambu. Lesnan tabata existi di practica y historia oral. A hasi uso di material audiovisual pa concientisa y informa e participante nan riba e thema.
Clausura
Awor e tayer a yega na su fase final, y e grupo ta bai presenta e canticanan cu nan a siña. E presentacion aki ta tuma lugar diasabra 22 di juni, pa 4or di atardi na Museo Archeologico Aruba. Esaki ta ceda den Schelpstraat 42, Oranjestad Aruba. Biblioteca Nacional Aruba lo graba y documenta e presentacion aki pa despues esaki wordo publica riba e website di Stichting
Rancho.
Comunidad di Aruba ta ceda invita pa bin apoya e participantenan, durante nan presentacion. Y na e manera aki sostene un otro proyecto importante pa locual ta conservacion di herencia y cultura di Aruba. Exposicion di “Caribbean Ties” tambe lo ta habri pa 4or di merdia. Pa 4:20 PM lo
cuminsa cu e presentacion nan y tocamento di tambu den e Fruteria di museo acompaña pa grupo di Tambu “Sodo di Cuero” cu tambe lo duna nan presentacion. E actividad lo termina cu entregamento di certificado.
Continuacion
E proyecto aki sigur no a yega na su final. Stichting Rancho ta desea di organisa mas tayernan di tambu conhuntamento cu organisacionnan local. Pa acelera e proceso di coleccionamento pa e
no bai perdi.Ta importante pa duna tambu su lugar den e den musica di tradicional y moderno na Aruba. Den e contexto di decolonisacion di nos pais, awor ta mas cu tempo pa e generacionnan cu ta bin cuminsa compronde di e historia di tambu na Aruba.
Aire Liber: Tayer di Tambu ta wordo hasi posibel cu co-financiamento di Samenwerkende Fondsen y Cede Aruba. Tambe cu apoyo y sosten di WorldBeatRecords, Biblioteca Nacional Aruba y Museo Archeologico Aruba.
Abo por tin mas informacion?
Pa medio di Tayer di Tambu Fundacion Rancho a colecta hopi informacion oral tocante Tambu di Aruba. Pero ainda falta mas hende pa conta nan storia, specialmente riba gruponan of persona nan cu tabata toca tambu na Aruba. Si bo tin informacion pa comparti? Por tuma contacto cu nos
ta stichtingrancho@gmail.com of bel +297 562 8352.


text:
Britannia lo enfrenta Estrella den e partido inicial di play-off AVB Division Honor 2017- 2018. Un wega sigur yena cu anticipacion despues di un campeonato regular cu no tabata hasi falta ‘paridad y sorpresa’. Na hopi oportunidad tabata dificil pa predeci ken lo gana entre e top seis ekiponan riba tabla di clasificacion. Entre e top seis ekiponan aki ta tur por gana e otro riba un dado dia, pero awo ta play-off, ta un otro nivel di wega atrobe, ya cu e ekiponan conoce otro mas miho, esey combina cu un nivel y presion mas halto cu campeonato regular, lo bay ta hopi interesante, awo si cos a bira serio. Britannia a clasifica pa play-off debi na e gran victoria riba e campeon di Aruba Nacional den e penultimo siman di e campeonato regular, e wega ey hunto cu e victoria riba e lider di e campeonato actual, Dakota, den siman 5, tabata e “highlight” nan di e campanja aki pa e Pumanan. Un anja unda nan tabata hopi competitivo, vooral ora ta toka pa nan hunga cu e ekiponan grandi den top, un indicacion di kiko Britannia lo por hasi den play-off? Britannia riba papel ta ‘rank’ como number cuater entre e cuater miho ekiponan di Aruba su top futbol bayendo den play-off, cu un saldo di gol di +11, un poco abou compara cu e otro tres ekiponan, door di e suma di golnan anota di 36 versus un total di gol permiti di 25 (un so mas cu Nacional realmente), Britannia por tin posesion di bala, y nan por rota, kizas ta cu just nan por tira mas riba e porteria contrario p’asina incrementa nan chensnan di anota. Britannia lo tin e label di ‘underdog’ den play-off no tin duda, pero, esey por hunga den nan man. Ta importante pa Britannia mantene disciplina cu fe den nan sistema, cu ta rekeri pasenshi, p’asina hunga nan wega di posesion, toke, pase di bala, teniendo e bala for di nan rival, na un manera di bisa, sconde e bala, pero nan mester por anota tambe. Britannia por anota, esey no tin duda, pero mester di mas gol, mas hungado cu lo por yuda Sebastian Montoya y Luis Estrada (cu entre nan dos tin mita di tur e golnan di Britannia) den e departamento ey, vooral tambe considerando cu Estrada, importante tambe den volante di e Pumanan, pero, e ta necesario tambe pa anota gol pa su ekipo den e rol di volante ofensivo, mester por cubri p’e den medio-campo den e caso ey. Britannia mester prueba cu nan ta mas cu just Montoya y Estrada den e play-off aki, nan dependencia riba nan dos ta grandi, futbol ta un wega di ekipo di diesun hungado riba cancha, si solamente nan por explora e opcion ey, nan lo por sorprende!
Estrella mane nos a yega di bisa tabata consistente henter e campeonato aki, esey tambe a yudanan consagra como campeon di “Copa Betico”, e ekipo tambe ta bon balansa for di e posicion di portero te cu e delantero nan. E ekipo aki tambe ta uno di un bon “spirit”, nan ta hunga cu hopi motivacion, nan defensor central y capitan Francois “Pancho” Croes ta e ehempel di esey, e inspiracion pa cu e resto di e ekipo. Estrella su ‘doel saldo’ e anja aki ta un di e mihonan, mas balansa esey ta sigur, nan a anota 44 gol (di dos miho) y a permiti solamente 20 gol (di dos miho tambe) pa un +24, impresionante. Estrella ta un ekipo cu ta bon establece riba cancha, nan ta traha for di patras pa dilanti cu control di bala y bon pasenan. Nan linea di defensa no ta move hopi, ocasionalmente Pancho sa bay den atake y efectivo, lagando David Dubero den e rol di lider di defensa, mayoria biaha nan ta defende den zona, nan ta keda bon para riba nan linea, na un manera di bisa Estrella ta conservativo, nan ta hunga un wega solido, disciplina cu poco risico innecesario. Phaedrick Baromeo ta bay ta clave den medio campo pa distribucion di bala pa Hugo Robert y e otro delanteronan, pero tambe pa subi y busca gol su mes, mas ainda cu e ausencia di Norvianel Naar, e di dos goleador di e Naranjadanan despues di Robert, apesar cu toch Naar tabata tambe un riesgo den e departamento di disciplina cu algun biaha por a desbalansa e “team-spirit” di e club di Papilon. Parce cu toch awor e refuerso di Jeanpierre van der Linden a bira un realidad pa Estrella, un bon noticia pa nan sin duda pa nan wega ofensivo, cu e noticia aki nos por bisa cu Estrella por wel di ta un gran favorito pa bay final, pero, ban wak prome kiko nan ta bai hasi contra Britannia den e wega inaugural aki.


text:
Aruba Bank ta reconoce su empleadosuperior pa luna di September
ORANJESTAD, Aruba –01 di october 2020 – Pa Aruba Bank e empleado ta central ora di priminti e clientenan “Un Experencia Superior”. Cu esaki den mente Aruba Bank ta nomina un empleado ehemplar tur luna. E empleado cu ta escohi ta esun cu durante di e luna a haci su maximo esfuerzo pa brinda momentonan superior na tur esnan cu bishita Aruba Bank of haci uzo di un manera of otro di un servicio di banco. Othniel Rasmijn a ser selecciona durante di luna di september pa su dinamismo y eficiencia den su area di trabou.
Othniel Rasmijn, IT Services Support Technician, a brinda un servicio superior na clientenan den su area. E ta haci esaki den un tempo record atendiendo su clientenan pa nan por sigui cu nan trabou!
Claro cu e forma aki di bay un “extra mile” pa un cliente no por pasa sin e debido reconocimiento. Su dinamismo, profesionalismo y eficiencia a haci cu ela wordo nomina y reconoci como un empleado superior.
Aruba Bank ta felicita y gradici e miembronan di e famia di Aruba Bank cu a wordo nomina pa cliente y of colega pa yuda brinda tur cliente “Un Experiencia Superior”. Pabien Othniel!


text:
Piedra Plat – Diahuebs anochi den careda 7’or polis y ambulance a bay altura di Bright Bakery unda un accidente serio a sosode. Esaki tawata entre un pick up y un ready mix concrete truck.
Na di polis por a constata cu e pick up a bay pega bou di e truck di concrete. Ta mustra cu chauffeur di e pick up pa un of otro motibo a kita na su man robes y dal frontal.
Na nos yegada, por a mira Paramediconan hinkando chauffeur di e pick up den ambulance unda cu algun rato despues nan lo a sali cu ne direccion Hospitaal.
Polis a cera e caminda na e rotonde y tambe e otro banda, pa trafico.


text:
KRALENDIJK – Sindikato di Maestronan Boneriano (SIMABO) ta hopi disididu. Nan ta haña ku mester sera skol den kuadro di medida di prevenshon di coronavirus. E otro sindikato ku tambe ta defendé personal den sektor di enseñansa ABVO, ainda no a tuma un desishon klave.
Saliendo for di e posishon ku USIBO a tuma den e punto anterior nos kier trese un ehèmpel di esaki pa loke ta trata e sektor di enseñansa. Na promé lugá USIBO a konsultá ku e dos sindikatonan ku ta representá e maestronan i e otro personal den enseñansa, esta ABVO i SIMABO. Tur dos ounke ainda no a bin huntu ta riba e mesun liña di pensamentu, ya ku tur dos a risibí e mesun kehonan for di e huki di mayornan, maestronan, personal i alumnonan den enseñansa. Miéntras tantu SIMABO a tuma un posishon fuerte pa sera skolnan, ABVO ta den deliberashon interno pa nan tambe yega na fiha un posishon.
SIMABO a formulá un idea i kier kompartí esaki ku komunidat. E ta algu tékniko pero ta ilustrá ku tumamentu di medida mester tin un base fuerte di lógika i funshonal. Nos ta sali for di dos dato, esta grandura averahe di e klasnan na e skolnan di SGB i e average di kantidat di alumnonan den e klasnan. Esaki ta grandura averahe ta 80 m2 i e kantidat averahe ta 30 alumno. Si bo dividí 80 dor di 30 bo ta yega na un sifra di 2.5 meter kuadrá di espasio pa kada mucha. Nos no a konta e gangnan mei mei di e reinan, ni e mesa dilanti di kada mucha, e mesa di e dosente i eventual kashinan den e klasnan. Na di dos lugá mester wak e rendimentu den un situashon asina. Di akuerdo ku e sindikato e rendimentu ta hopi abou. Na di tres lugá e klima pedagógiko no ta optimal, pues esaki tambe ta afektá e rendimentu.
Konklushon ta ku ta imposibel den un situashon asina pa tene i mantené e distansia sosial ku e konsekuensia ku transmishon di e virus ta evidente den tur forma. Un siutashon ideal lo ta ku den e mesun grandura bo ta aloká 15 alumno ku tin e ora ei un espasio di 5 meter kuadrá pa kada alumno.
E solushon ku e sindikato ta proponé ta pa forma un tim di krisis den e skol ku lo por aportá na un manera kreativo pa tene skol habrí, kontinuá ku dunamentu di enseñansa elimando e peliger di kontagia ku netamente e medida kier logra a base di e konseho médiko. Aki nos ta mira kon un di e puntonan di salida di USIBO por funshoná, esta di “ E ehekushon di e medidanan mester keda un responsabilidat di esnan pa kua e medida ta ser tumá “.
E punto di salida aki na nos opinion mester por konta pa tur sektor. Un tienda o un pakus o hasta un empresa grandi ta kalkulá su superfisio(e tabèl aki por enkargá servisio di asuntunan ekonómiko pa diseñé) i a base di e grandura di e superfisio ta determiná kuantu hende pareu na e mesun tempu por ta den e establesimento. E responsabilidat pa mantené na e regla aki ta den man di e doño di e empresa. Direktorado di Mantenshon i Supervishon i polis ta enkargá ku e kòntròl i ta mara sankshonan na e violashon. Asina aki USIBO ta di opinion ku henter nos komunidat(alomenos e gran mayoria) ta komprondé e meta di e medidanan, nan ta lógiko, nan ta sirbi e meta, i nan ta laga espasio pa kada ken karga su responsabilidat pa kontribuí pa evitá ku Covid 19 ta plama riba nos isla. Ban ta den esaki un ehèmpel. Nos ta un pueblo di un kondukta di tur parti di mundu gabá.


text:
Anuncio ampliacion canasta temporal covid 19
A n u n c i o
Ministro di Finansa, Asunto Economico y Cultura ta anuncia cu den cuadro di brota global di e coronavirus (COVID-19), entrante 20 di maart 2020, lo bay regula extra productonan di necesidad temporalmente. (articulo 2 di Prijzenverordening)
E siguiente productonan lo bay wordo regula temporalmente:
E mayorista mester cuminsa calcula y adapta e prijsanan di e productonan aki cu e margenan menciona nan mes desde dia 20 di maart 2020. Igualmente e detayista (supermercadonan, minimarkets) tambe tin cu adapta nan prijsnan basa riba e margenan indica. Departamento di Asunto Economico (DEZHI) lo haci control retroactivo riba e prijsnan. Pa e motibo aki ta haci apelacion na tur mayorista cu ta ofrece e productonan aki den mercado, pa manda factura y gastonan di transporte di ultimo carga pa cu calculacion di prijs maximo pa e productonan menciona, dentro di 24 ora (conforme articulo 4 di prijzenverordening). Por fabor manda tur documento digital na x.boekhoudt@deaci.aw. DEZHI lo cuminsa haci calculacion di prijs maximo di e productonan special aki y tambe publicacion di esakinan.


text:
E siman cu a pasa, 45 experto di 14 pais y 9 organisacion a reuni na Aruba pa e di diescinco sesion intergubernamental di e sub comision oceanografico pa Caribe y teritorionan cercano (IOCARIBE) coordina pa Ministerio di Educacion, Sciencia y Desaroyo Sostenibel, UNESCO Aruba y Reino Hulandes. Departamento di Naturalesa y Medio Ambiente (DNM) a participa y ricibi un presentacion di e ‘trial model’ pa ‘Sargassum monitoring’ for di ‘Collecte Localization Satellites’ (CLS).
Durante e reunionnan a repasa e progreso principal di e periodo 2017 pa 2019.
E temanan principal tabata inclui e.o.: Strategia pa desaroyo di capacidad, alganan peligroso den e region di IOCARIBE, acidificacion di lama, crecemento di sargassum, Decada di Sciencia Maritimo pa desaroyo sostenibel, Atlas Maritimo Caribense (CMA), IOCARIBE-GOOS, Ecosistemanan Grandi Maritimo den Caribe (CLME+), y Meta pa Desaroyo Sostenibel #14.
Durante e conferencia, e compania Frances CLS a bishita DNM y demostra nan sistema di monitor y pronostica e yerb’i lama sargassum y su movecion riba lama. Personal di DNM a haya un training di e sistema di monitor aki. DNM a ricibi e ‘user guide’ pa por uza e website, nabeg’e y wak con por monitor e yerb’i lama sargassum via imagen di satelite. Sra. Marion Sutton, e Project Applications & Projects Engineer a duna un splicacion amplio con pa uza e website y a pasa door di e diferente aspecto/features di e website cu por wak e yerb’i lama sargassum den Caribe.Tambe riba e website por mira diferente ‘drift models’ di cada dia unda e yerb’i lama sargassum ta encontra su mes y e software ta duna un pronostico te cu 3 dia pa loke ta trata e trayectorio. Asina cada pais via e website aki por monitor e situacion di e yerb’i lama sargassum. Un peticion di Sra. Marion ta pa haya mas tanto feedback cu ta posibel di e website pa haci’e mas ‘user friendly’ y cla p’e usuario, p’ asina mehora e model.
DNM a keda masha impresiona cu e presentacion ricibi pero tambe agradecido di por a participa na e conferencia aki cu Aruba tawata tin e honor di ta anfitrion pa ICOCARIBE #15


text:
Hopi biaha e sindicatonan ta sinta y pensa, con pa trece mas miembro pa nan organisacion, den e caso aki, mas mucha jong.
Josephine Albertus, presidente di sindicato SIMAR a indica cu hopi no sa cuanto aña di lucha tin tras di cada logro, cu awe tin beneficio y por bisa cu ainda tin hopi mas reto cu tin cu bin. Ta hopi bon pa compronde cu sindicato no ta para pa su mes, pero mas bien e ta vociferando algo pa area cu e ta representa.
Esey ta hopi importante, cu prome cu nan bisa algo, semper ta bay bek den field, check cu nan con cos ta bayendo. Den temporada di Covid-19, hopi hende a acerca sindicato pa busca informacion. Manera semper ta bisa, di algo malo semper ta bin algo bon.
Esaki ta un manera pa trece bek e confiansa den sindicalismo na Aruba, segun Josephine Albertus, lider di sindicato SIMAR.
Pa un relato mas amplio lesa TREMPAN.


text:
ORANJESTAD, Aruba – 22 maart 2020:
Despues di evalua e orarionan cu mayoria persona ta yama call center 280.0101 pa cu sintoma di COVID-19.
A tuma e desicion pa trece cambio den e orario di call center. Call center 280.0101 lo no ta funccionando mas 24 ora pa dia 7 dia pa siman, pero lo adapta nan orario di asistencia for di 7or di mainta pa 11or di anochi.
Tresiendo e cambio aki ta duna e oportunidad na esnan laborando tras di e lineanan di telefoon pa bay cas descansa y regresa e siguiente dia.
Di e manera aki nos lo por tin trahadornan mas productivo pa atende cu comunidad.


text:
For di aña 1973, Soraida ta forma parti di e tim resien funda “Pichingolo”.
For di aña 1976 te ku 1991, Soraida a hunga den klase dobl’é A den e ekipo di “Pichingolo”.
Ku e klup aki, Soraida a bira kampion 17 biaha den 18 aña.
Na aña 1988, Soraida tabata ganadó mayoria di premio individual den Kampionato Centro Amerikano i Del Caribe na Kòrsou.
Na aña 1988-1999, Soraida a Sali kampion invikto despues di a pèrdè titulo e promé aña, kampionnan di Antia ku “Pichingolo”.
Na aña 1991, Soraida a stòp di hunga bala pero a regresá den 1994, kaminda e la hunga solamente den Kopa di Reino den 1994.
Na aña 1995, Soraida a partisipá na Kampeonato di Softball Dobl’é A.
Añanan históriko di Soraida
· 1975 Kampion bate klase A
· 1976 Nominado pa deportista Hubenil di aña
International
Medaya di oro Kampionato Sentro Amerikano i di Karibe na San Salbador
· 1978 Hungadó mas valioso AA
Kampion picher
International
Partisipashon den selekshon na Medellin Colombia (C.A.C.)
· 1979 Hungadó mas valioso AA
Kampion picher AA
International Kampion Hit
Kampion doblete
Porsentahe Hits atmití
Kampion slugging
Medaya di bròns ku selekshon Hubenil na Mexico City
· 1981 Hungadó mas valioso AA
Kampion picher AA
Kampion honronero AA
· 1982 Kampion picher i mas valioso
International
Partisipashon den selekshon na Sonora, Mexico i Cuba 8 di yanüari 1983;
No hit, no run tira riba Normal Illinios, na Sabana Ball Park
· 1983 Hungado mas valioso AA
Kampion picher AA
Kampion honronero AA
Kampion bate
Triple Korona international
Promé dama pa dal homerun over di fence di e parke Polideportivo na Maracau (Venezuela) kontra picher Betty Segara di Puerto Rico.
· 1988 Deportista di aña (senior) otorgá pa CSF
· 1995 Laurel di oro, komo muestra di rekonosimentu.
Rekòrtnan Internashonal:
· 1984 International Medaya di bròns na Puerto Rico (C.A.C.)
· 1986 International
Partisipashon na weganan Sentro Amerikano i di Karibe na Santiago, Repúblika Dominikana
· 1987 Kampion honronero AA International Partisipashon na weganan Panamerikano na Indianapolis, Merka
Subkampion bate
Mas kareda empuhá
Kampion honronero na kampionato Panamerikano na Perú
Medaya di bròns
· 1988 Hungadó mas valioso AA
Kampion honronero AA
International
Kampion bate
Kampion kareda empuhá
Hungadó mas valioso
Kampion doblete konektá
Kampion slugging
Kampion tripel na kampionato Sentro Amerikano i di Karibe na Kòrsou
Medaya di plata
· 1989 Partisipashon na kampionato Interkontinental na Verona, Italia
· 1990 Kampion bate AA ]
Hungadó mas valioso AA ] Tripel korona
Kampion honronero AA
Nominado pa deportista di aña
Plaka di mérito otorgá pa BC Buena Vista komo dama mas destaká den sòftbòl International
Partisipashon na e di 7 kampionato Mundial na Normal Illinois, Merka
· 1992 Promé dama pa saka bala over de fence den leftfield di Suvek Ball Park (Sòftbòl intergubernamental)
· 1993 International
Medaya bròns na Puerto Rico
Modified pich Panamerikano
· 1994 Kampion Kopa di Reino (Pichingolo)
· 1995 Plaka di mérito otorgá pa SEDREKO i Tele Curacao pa bon trabou hasi na bienestar di hubentut.
Kampion bate AA
Kampion honronero AA
Kampion tripel korona
Kampion kareda empuhá
4 òktober 1995: Un rekòrt di dos homerun den un wega kontra e picher di Rissing Trotters ku ta Jacqueline Sophia.
Logronan komo tékniko:
1989 Kampion klase B ku Pichingolo chikí
Pichingolo a promové pa klase A
Sub-kampion ku selekshon di softball hubenil na Puerto Rico
1990 Pichingolo chikí sub-kampion klase A
1991 Pichingolo chikí kampion klase A i a promove pa klase AA
1992 Kampion Liga Vruminga ku Budget Video
Kampion Little League ku Kiwanis
1993 Kampion Liga Vruminga ku Las Palmas
Kampion Little League ku Kiwanis
Terser puesto na Panamá ku selekshon di Little League
Di tres lugá Latino Amerikano beisbòl L.L. na Panamá
1995 Kampion Little League Ku Kiwanis
Na aña 1995, Soraida ta retirá ofisialmente for di SoftbolKompetitivo
Na aña 2001, Soraida ta kuminsá ku liga streanan di ayera. (slow pich)
Na aña 2001 The Champions Sub-kampion
Na aña 2002 The Champions Kampion
Na aña 2003 The Champions Sub-kampion
Na aña 2004 The Champions, terser lugá “Kampion Picher 5-1”
Na aña 2006 The Champions Leage “liga 35+”(picheo Modifiká)
Na aña 2006 The Champions di tres lugá
Na aña 2007 The Champions kampion
Na aña 2008 The Champions terser lugá “Kampion Picher 6-0”
Na aña 2002 The Champions a organisá e promé Dutch Caribbean Lady Sòftbòl Tournemant
Na aña 2002 Kòrsou, The Shampiòn “Kampion “MVP”
Na aña 2003 St. Maarten, The Champions, Kampion “Kampion Bate”
Na aña 2004 Boneiru, The Champions “Kampion”
Na aña 2005 Aruba, The Champions “Kampion”
Na aña 2006 Kòrsou, The Champions “Kampion”
Na aña 2007 Boneiru, The Champions “Sub-Kampion”
Na aña 2008 Aruba, The Champions “Sub-Kampion”
Na aña 2002, 18 di mei Curaçaose “Little League Sòftbòl ta nombra promé kampionato Little League “Liga Soraida Juliana”


text:
SVb Cera Mayan Merdia Diabierna 18 di November
Banco di Seguro Social Aruba SVb ta anuncia cu en conexion cu actividadnan interno, tur su oficinanan lo ta cera pa publico riba diabierna 18 november, entrante 12:00 pm.
Notificacion di AO (meld ziek) mediante 527-2782 riba e dia aki no ta posibel mas despues di 12:00 pm. Pa notifica AO por haci uso di formulario Notifica AO riba nos website of por yama 527-2782 te cu 12:00 pm.
E ceramento no lo afecta e sistema di Webportaal di SVb.
Nos ta ofrece nos disculpa pa e inconveniencia aki.


text:
Si bo ta un musico y bo ta pensa riba e posibilidad pa extende bo carera, esaki ta bo oportunidad pa Bo resona den exterior y crea un ‘fan base’ mas grandi. E campaña lo cuminsa dia 24 di september 2021 te cu dia 9 di october 2021 y lo ta completamente gratis pa participa.
E campaña “WDNA” ta un campaña unda cu Exprodesk ta duna nos musiconan local e oportunidad pa nan propio composicion resona na Florida y asina duna nan e oportunidad di por expande nan musica na un otro nivel. Tur musico di tur genero lo por participa na e campaña aki. Pa participa nos ta pidi tur nos musiconan cu ta interesa pa primeramente inscribi nan canticanan na Oficina di Propiedad Intelectual pa nan por ta protegi bou di e derecho di autor. Siguientemente nos ta pidi pa esnan cu kier manda nan canticanan, pa haci esaki via un MP3 audio file hunto cu nan link di YouTube si acaso nan tin videonan. Tur musico mester manda nan canticanan/audio files prome cu dia 9 di october 2021 na: s.meijer@deaci.aw
Di e manera aki Exprodesk tin como meta pa promove nos musiconan Arubano di tur genero door di expone nos canticanan local riba mercado internacional. Di e manera aki tambe Exprodesk ta contribui na e desaroyo di nos Industria Creativo door di promove exportacion di creacionnan di nos artistanan, brindando nan e oportunidad pa saca probecho di nan talento y creatividad.
Ta importante pa menciona cu Exprodesk no lo ta esun cu lo bay selecciona e canticanan di e campaña aki, sino e locutornan di “WDNA”. Exprodesk ta facilita pa ricibi e canticanan y manda esakinan pa e radio di “WDNA” na Florida. “WDNA” lo bay ta esun cu lo scohe e musiconan cu nan lo presenta den e luna di october.
Pa mas informacion over di e campaña di “Miami's 88.9FM WDNA Broadcasting Radio”, con pa participa of con pa registra, por tuma contacto cu Sra. Sharon Meijer via: s.meijer@deaci.aw.


text:
Durante 2020 a para e proyecto di Pitch Time pa motibo di e pandemia, pero awor cu cosnan a cuminsa normalisa a start bek cu proyecto aki.
Pitch Time ta un proyecto di CEDE Aruba y e aña aki a escohe pa dedica especialmente na hobennan den nos comunidad. Hobennan durante e pandemia tambe a sufri cu loke a ser yama e normal nobo, nan a conoce homeschooling, no mag sali pa haci deporte of recrea y sigur no por a topa cu amigonan paso no ta tin mag di aglomeracion. Esaki a pone cu hopi hoben tabata pidi pa haci algo diferente specialmente pa na salud mental. A tuma CEDE un tempo pa asina pensa riba algun idea y adapta esaki na beneficio di nos hobennan.
Sponsernan mester a wordo busca y esaki tabata un reto grandi mirando cu nan tambe a sufri perdida door di e pandemia, pero asina mes a haya algun sponser cu tabata t’ey pa e proyecto aki y otro nan cu a habri braza acepte fordi aña pasa.
Asina a colecta fondonan pa duna 14 proyecto un suma di awg 5000.- cada un pa asina yuda e hobennan cu mester a entrega nan video/proyecto algun simannan pasa na CEDE Aruba. Manera por a compronde di e coordinadora di e proyecto sra Elsa Krosendijk, cu e interes di hobennan t’ey pero ta sinti cu nan tin poco miedo ainda pa sali y ehecuta proyectonan. A ricibi 18 proyecto di cual 14 ta keda pa final.
Proyectonan creativo cu mester e yudansa di hobennan di e bario mes tambe. Locual ta bunita di remarca ta cu a ricibi proyectonan di diferente bario y districto rond di nos isla.
For di San Nicolas te Noord nos tin proyecto e aña aki. Hobennan a crea evento pa uni nan bario, entre otro tin proyecto pa plantacion, remodelacion di speeltuin, traha arte cu articulonan recicla, recaudacion di articulo pa hobennan den necesidad, atencion pa integracion di 60 plussers cu hobennan di bario. Tur ta proyectonan cu ta yena cu alegria y energia positivo di nos hobennan.
Diamars atardi hobennan e presenta nan proyecto na 6 Youth Coach cu e aña aki lo guia e grupo di hobennan cu nan preparacion y ehecucion di nan proyecto.
Durante nan di dos Pitch moment cada youth coach mester a scog e 2of 3 proyectonan cu nan mester supervisa durante e trayectorio.
Barionan cu tin proyecto ta San Nicolas, Pos Chikito, Santa Cruz, Mabon, Piedra Plat, Paradera, dos di Playa, dos di Noord, Tanki Leendert, Sabana Liber, Playa Pabou, Bushiri y Sero Patrishi.
Tin algun luga ainda si tin hoben cu lo kier sigui manda nan video di proyecto, prome cu start cu e Pitch Academy den mitar di Juli.


text: KRALENDIJK – Awe 17 di ougùstùs 2020 ya a pasa 4 aña kaminda pa promé bia den historia na Boneiru, un polis riba trabou a pèrdè su bida. Ta trata di agente polisial Ferdinand ‘Ferry’ Bakx(†), miéntras e tabata den e bario di Sabadeco pa asistí na un kaso di atrako armá, a bin pèrdè su bida. E no tabata su so, sinembargo su kolega tabata otro banda di e sitio, kaminda e kos a sosodé. Un di e atrakadónan a tira dirigí riba agente Bakx, momentu ku el a presentá dilanti di un di e atrakadónan ku tabata saliendo for di e kas, kaminda nan tabata hòrtando. E hòmber Venezolano kende a tira Bakx a lamentá inmensamente loke a sosodé, i a pidi e famia sòri ku awa na wowo. Tur aña koleganan di KPCN ta rekordá nan kolega, kende a bai nan dilanti. Awe a konmemorá 4 aña fayesementu Ferry Bakx, i esaki a sosodé den seno di koleganan di kuerpo polisial Karibe Hulandes.


text:
Contento cu servicio di impuesto ta habri bek na San Nicolas
Awo falta renobacion di hulpbestuurskantoor den su totalidad
Diamars mainta parlamentario Alan Howell a topa cu prensa dilanti Postkantoor San Nicolas mirando cu ta na e sitio aki entrante otro siman lo cuminsa brinda e servicio di impuesto pa e parti di San Nicolas.
Manera ta conoci, Howell pa basta siman a bin ta boga pa hendenan di San Nicolas por haya e servicio di impuesto pariba mes, esaki despues cu e parti aki ubica na hulpbestuurskantoor a wordo cera atrobe.
E ta splica cu e seccion di pago di utilidadnan y censo, cual ta keda parti pabou di hulpbestuurkantoor semper a keda funciona normal, loke si a cera ta e seccion di impuesto.
Den e cuadro akiAlan a duna gobierno 2 luna di tempo pa por a habri e facilidadaki bek y Minister di Finansas a cumpli ‘den un frega di wowo’ pa asina por trece un solucion specialmente pa hendenan di San Nicolas. Dia 26 di januari e seccion di impuesto lo habri bek, pero den e edificio di Postkantoor.
“Esaki sigur ta un noticia hopi agradabel pa mira e forma diligente cu e minister a zorg pa esaki wordo cristalisa, muy enespecial pa nos hendenan di San Nicolas cu no lo tin e necesidadpa bay te Savaneta pa paga nan impuesto”, ParlamentarioHowell a expresa.
E ta agrega cu ta asina importante pa e facilidad ta habri pasobratin hendenan di edad, specialmente esnan cu ta biba den e barionan cerca cu ta ‘cococha’ y yega pa paga nan cosnan ta haya nan mes cu nan mester ‘cococha, cococha’, busca un bus baha na Savaneta, crusa caminda cu tur e peligernan cu por tin pa nan por haci nan respondinan.
Cu loke Alan ta hopi satisfecho cune ta cu por mira cu no solamente e facilidad di impuesto ta bay habri den postkantoor, pero por a compronde tambe cu gobierno ta bay cuminsa renobae hulpbestuurskantoor den su totalidad.
“Esey ta hopiimportante, pasobra nos tur sa cu San Nicolas no a logra haya suMFA, nos sa tambe cu a bisa varios biaha caba cu no lo tin e placa disponibel pa traha un facilidad/ un MFA completamentenobo pa San Nicolas, pero si mi ta kere cu nos hendenan di San Nicolas merece di haya un facilidad bunita, moderno, camindanan tambe por bin paga nan cosnan cu tur trankilidad”.
Finalisando, parlamentario Howell a encurasha gobierno pamove mas lihe cu ta posibel pa no solamente e parti di impuestosali afo, pero tambe e parti di pabou, cual por a compronde for di empleadonan cu no ta den e miho estado y nan lo kier trahaden un ambiente mas sano y limpi. “Nos ta confia cu gobierno lo sa di haci e trabou mas lihe cu ta posibel pa asina San Nicolas tambe por tin un facilidad bunita”.


text:
TEAMWORK TA SOSTENÉ BUSKADONAN DI TRABOU I TA DUNA 10 KURSO DI SOLISITUT GRÁTIS
Tin hopi inseguridat den nos komunidat debí na e impakto di Covid-19. Riba e área di ekonomia, nos ta enfrentando retonan grandi mirando ku hopi ta esnan ku lo pèrdè nan trabou. Pa por duna un kontribushon na esaki, Teamwork lo duna 10 kurso di solisitut pòrnada na personanan ku ta en buska di un trabou nobo.
E kurso di solisitut lo tuma lugá online. E ta enfoká riba tur elemento ku ta importante pa bo por presentá bo mes na un manera profeshonal riba e merkado di labor. Nos lo pasa den henter e proseso di solisitut: nos lo kuminsá na determiná ken bo ta, kiko bo ke, kon pa skibi un karta di solisitut i kon pa hiba un kombersashon profeshonal. Banda di e kurso, tambe bo por hasi uso di e ekspertisio di Teamwork. Ta nos plaser pa sostené bo den e proseso aki.
Bo ke tin e oportunidat pa partisipá na e kurso gratis aki? Bo por kuminsa na “like” e mensahe, i indiká pakiko lo bo ke partisipá. Tambe bo por “tag” un persona ku bo ta kere mester partisipá na e kurso aki. Studiantenan ku a terminá nan estudio i ku ta buskando un trabou, tambe ta bin na remarke. E akshon ta bálido te ku 31 mei.
Bo ke risibí mas informashon tokante e kurso? Bishitá nos website www.teamworkcuracao.com òf tuma kontakto ku nos via telefòn +599 9 4616645 òf manda nos un mail na info@teamworkcaribbean.com.


text:
Mirando e reaccion sumamente positivo cu Aruparking a ricibi pa loke ta introduccion di nos app iParkMe entrante 8 di juli proximo, lo trece mas informacion riba e aplicacion aki pa smartphones.
For di basta luna caba Aruparking tabata mirando e diferente opcionnan cu tin riba mercado mundial pa loke ta aplicacionnan di parkeo riba celular. Despues di un analisis extensivo a tuma e decision cu lo bay cu e aplicacion di iParkMe y e app lo ta den operacion cuminsando 8 di juli 2016, brindando asina mas opcion di servicio na nos clientenan, facilitando di e forma aki e forma di pago pa parkeo.
Aruparking kier enfatiza cu iParkMe por wordo download gratuitamente, es decir, no mester paga pa bahe riba celular na e appstore di preferencia di e cliente of riba website di Aruparking aruparking.com.
E app iParkMe lo facilita ora cu un persona por ehempel ta den un meeting, e ta comiendo of ta shop, e no mester bay bek te na un parkeermeter pa extende su tempo di parkeo. Ta trata di un servicio opcional, e cliente mes ta dicidi si e ta haci uzo di iParkMe of ta prefera di uza e otro opcionnan di pago manera ta e smartcard of cash na e parkeermeter mes.
Na momento cu haci uzo di iParkMe lo tin un costo di 3 Dollar pa luna y e suma aki ta cubri henter e luna, es decir por haci uzo di e app 1, 2, 3 of cuanto biaha cu e usuario tin mester. E 3 Dollar aki ta pa cubri e servicio cu e compania ta provee, es decir, e no lo bay pa Aruparking. E compania a ofrece e prome 2 lunanan gratis pa asina e usuarionan siña conoce e servicio di iParkMe y despues uze na momento cu nan desea.
Aruparking a tuma e decision di bay cu e opcion aki despues di a compara e diferente opcionnan. Na Hulanda por ehempel, mester paga pa e app y tambe pa e sms cu ta wordo manda y na Merca tin diferente unda cu e cliente mester paga pa transaccion di entre otro 35 cent di Dollar cada biaha cu haci uzo di e app, cual lo sali hopi mas costoso cu e 3 Dollar pa uzo ilimita pa luna.
Durante e prome dos lunanan di servicio di iParkMe Aruparking lo evalua e posibilidad cu por ehempel si uza mas di X cantidad pa luna lo no mester paga e tarifa di 3 Dollar of algun otro incentivo, buscando asina e mihor manera pa sigui eleva e servicio cu nos ta brinda na usarionan.
Otro siman Aruparking lo ta presentando mas informacion cu sigur lo ta na beneficio di tur esnan cu ta bishita centro di ciudad.


text:
E PAL' I' BANDERA A BIRA UN "GAROTI" PA E PUEBLO BIBA NA RUDIA DOOR DI COHO Y RAFT!
Den curso di siman pasa UPP a haci un ehercisio pa evalua dos rueda di prensa di e dos lidernan politico di MEP y AVP respectivamente. En total nos a descubri 19 desinformacion cu no ta cuadra cu e realidad di sra. Croes lider di MEP y 14 cerca e lider di AVP. Nos a haci e ehercisio di evalua e rueda di prensanan pa ilustra cu nada a cambia. E gañamento y manipulacion ta sigui su rumbo normal. Aparte di esaki UPP a post un desicion di Ministerraad na unda a "fix" nombracion di 7 campañador cq coordinadornan di e minister di Salubridad y Turismo, anto memey di pandemia y memey di condicionnan pisa di Hulanda pa por haya sosten financiero.
Esaki a pone cu diripente a aparece riba facebook varios "prentjes/memes” y "pasquinnan" anonimo hopi sushi y yena cu redashi y shisheria riba mi persona como lider di UPP. Esaki obviamente pa motibo cu nos criticanan bon argumenta y substancia, particularmente riba e acuerdo traicionero y strangulante cu a wordo firma dia 13 di november 2020. Ta obvio cu e DOS culpabelnan mas grandi ta hustamente e dos lidernan politico riba ken cu nos a hasi e "FACT-CHECKS". UPP kier manda un mensahe "loud & clear", cu e tipo di publicacionnan aki lo no stop nos di sigui cuestiona e malgobernacion y/o corupcion di e gobierno aki ni tampoco e rol prominente di e gobierno anterior den e acuerdo traicionero y strangulante. Pues e fact-checks a haci hopi dolor, y spindoctors mester a pone e “Makinaria di Insulto” traha “op volle toeren”!
Por cuestiona Booshi Wever numa, pero Booshi Wever ni UPP NO ta entreguista y ni TAMPOCO ta culpabel di a humiya e orguyo di nos pueblo cu a para banda di Betico Croes dfm pa logra nos Status Aparte. Booshi Wever ni tampoco UPP ta motibo cu Hulanda a perde CONFIANSA den e gobernacionnan di e ultimo DIES AÑANAN. Nos no mester lubida cu e organo di supervision CAft a conseha e gobierno hulandes pa NO duna Aruba e “zachte lening” te ora cu cumpli cu reglanan di Bon Gobernacion. E conseho di CAft ta data for di 2014 caba y ta vigente te awe, pues PROME cu e pandemia a presenta su mes na maart di e aña aki. Si tabatin tin un gobernacion DRECHI, e confiansa lo NO a bay perdi y consecuentemente Aruba lo por a haya placa fia SIN COHO y SIN RAFT y probablemente for di Hulanda mes. Esaki ta un FACT.
Remarkabel ta cu diripente kier usa un dicho cu Betico Croes, esta "si mi cay na caminda, gara e bandera y sigui cu e lucha "!!
Betico a usa varios otro dicho y den e caso di e TRAICION aki por a usa dos otro tambe, manera "MIHO MURI NA PIA CU BIBA NA RUDIA! Cu e traicion aki, a coy e bandera pa haci uso di e palo como "GAROTI" pa pone Aruba biba na RUDIA. Esaki ta loke a pasa. A laga Hulanda pone nos biba na rudia y esaki danki na e ARKITECTO Mike Eman y e REALISADOR Eveline Croes di e acuerdo traicionero y strangulante aki. Esaki tambe ta un FACT.
Cu e acuerdo traicionero y strangulante aki obviamente a scohe pa un saco di placa djis pa NO cumpli cu un ideal cu semper Betico a boga pe: "Goberna nos pais drechi"!!
Den e caso aki un biaha mas nos a constata cu: "MATERIALISMO A VENCE IDEALISMO"! E lucha pa obtene nos Status Aparte tabata uno hopi tenaz y UPP lo sigui cu e lucha pa nos recobra esaki. Nos a logra esaki dor cu Nacionnan Uni a reconoce nos Derecho di Autodeterminacion y un gobierno cu NO tin e legitimidad, a mishi cu e derecho aki. Nos NO por permiti cu un gobierno keda usa e pandemia como "scapegoat" pa sigui cu e racha di malgobernacion cq corupcion y previlegiamento di Friends & Family.
Ta p'esey UPP ta papia di para keto un rato y cuminsa full di nobo manera na 1986. Hopi a bin probecha di loke e Status Aparte a trece pa Aruba, sinembargo hustamente esnan cu a probecha mas di e situacion ey, ta mustra cu pa nan e autonomia no tin balor. Te hasta ta bisa cu nos no por come autonomia! Autonomia a tene hopi hende nan boca habri pa come si. Awor ta e momento oportuno pa REBOOT 2.0, introduci e leynan estricto di Good Governance y algun otro leynan pa nos drenta den e ERA nobo na unda e mannan di e politiconan ta bon mara y nos drenta e epoca cu nos a conoce na 1986 cu Reboot 1.0, cu a trece asina hopi prosperidad pa tanto nos propio hendenan como pa esnan cu a bin biba y traha na nos pais.
Nada lo stroba UPP su lucha pa nos recobra loke e acuerdo traicionero y strangulante a pone nos perde. Aki 3 aña por evalua e acuerdo aki y ta den nos man eta pa e ERA nobo aki. Pues nos mester di e REBOOT 2.0 aki. Y di berdad "coi e bandera y sigui cu e lucha " pero no pa usa e palo como "GAROTI" pero, nos ta atrobe "baas den nos propio" pero gobernando nos Aruba drechi den un NORMAL NOBO!
Partido UPP
Booshi Wever
29 november 2020


text:
ULTIMO ORA.
BONEIRU.
BREAKINGNEWS.
PROBABLEMENTE A DETENE E DI 7 SOSPECHOSO DI KASO DRUM.
Awe marduga algu prome ku 6 am outoridatnan fuertemente arma a tene un entrada hudisial na un kasita den e bario di antriol pa ta eksakto na kaya gloria.
Aki nan e team speshal di aresto a yega piki 2 homber probablemente latino y a bai ku nan mesora.
1 di e homber nan detene su deskripshon ta kuadra bastante ku un di 7 sospechoso ku O.M. a pidi su buskeda.
Ta trata di un homber venezolano di apodo Kike y entre 25 pa 30 anja di edat ku ta midi 175 cm y tin tatuahe riba su brasa y den pechu.
Despues di e aresto a sigi un investigashon intensivo den e kasita.
Fiskal Doedens ku ta enkarga ku e kaso DRUM mes tabata presente pa kordina e investigashon.
Ainda O.M. no a papia nada di e 2 detenshon nan di awe marduga.
Unikamente a konfirma 2 detenshon.
FUENTE: AIMED AYUBI.
NOTISIA KU BO POR KONFIA.


text:
Uso liber di ‘playanan di laman’ na Kòrsou (III)
Seri di Herensia Kultural
Den dikshonario di Papiamentu e palabra “rancho” ta definí komo “kasita humilde”, pero pa e piskadó di Kòrsou e palabra tin un nifikashon spesífiko. Den lenguahe di piskadó e palabra “rancho” ta referi na un kasita primitivo kantu di laman i trahá di baranka di laman. E murayanan ta trahá di baranka poné los riba otro sin ku ta usa niun tipo di sement. Ku tabla, palu i taki ta pone un dak primitivo pa duna protekshon kontra solo, bientu i awa seru. Proménan ayá ranchonan tabata usa pa kampamentu ora bai piska den áreanan aislá. Normalmente tabata yega na e ranchonan kanando na pia pa via e pasashinan públiko konosí komo “patruli” i kanando kantu di laman.
Si studia e patronchi di distribushon di rancho riba kostanan di Kòrsou por tuma nota ku kasi tur ta situá entre bahia di Fùik i Awa di Kabes (pues Awa di Ostpùnt). Tin tambe un par na nòrt di Ostpùnt i na nòrt di Klein Kòrsou. Na otro partinan dje isla, tantu na nòrt i na playanan di sùit, tin sufisiente kueba i tapá den rant baranka ku piskadónan di antaño por a usa komo kampamentu òf pa warda nan redanan. Pues einan no ta tin mester di traha rancho. Debí n’e forma distinto di e kosta na parti pariba di Kòrsou, kasi no tin kueba ni tapá natural i e piskadónan mester a konstruí strukturanan nan mes pa protekshon kontra e elementonan. Pues na lugánan stratégiko entre bahia di Fùik i Awa di Kabes tin no ménos ku 27 di e strukturanan aki. Algun di nan a wòrdu bashá abou pa uso di e piedranan den konstrukshon i den krùsher pa santu. Awendia ta mashá poko rancho ta wòrdu usa ainda i mayoria ta den estado dekaí.
Mes kos ku awendia, ántes tambe Kabes (di Kòrsou) tabata un lugá importante pa piska mulá, buní i grastèlchi laman. Preferentemente e peskería aki ta tuma lugá nèt despues di subíd’i solo. Promé ku biní di motornan di gasolin, i diesel mei-mei di siglo 20, piskmentu tabata tuma lugá pa medio di botonan di bela. Pa por kuminsá piska tempran tabata nesesario pa pasa anochi na Kabes mes. Esaki tabata tuma lugá na kosta sùit, parti pabou di Awa di Kabes, na un lugá ku tambe tin burakunan di awa di bebe dushi. Dor bai tabata ankra e botonan nèt pariba di rant di kunuku di plantashi di Duivelsklip na un área konosí komo “Rancho”. E área aki ta keda na pia di “Basora”, ku ta e bishi di baranka i santu ku ta separá e laguna di Kabes for di laman. Na Rancho tin restunan di no ménos ku diesun rancho. Uso di e área aki pa piskadónan ya kaba a sosodé pa siglos. Ya na 1779 e outor Hering ta menta eksistensia di un “haf chikitu ku kasitanan di piskado i kanoa di indjan”.
Mayoria di rancho ta den estado di ruina pa motibu ku no tin hopi hende ta usa nan mas awendia. Restunan di butishi i bòter di bibida ta indiká uso di e ranchonan aktual for di siglo 19. E strukturanan di rancho dor bai ta konstruí den un zona di un 20 pa 30 meter for di rant di laman den un área vulnerabel pa olanan di orkan. P’esei e strukturanan aktual lo mester ta data di despues di e orkan “Tecla” di 1877, e último orkan serio ku a asotá nos isla. Mes kos ku na Kòrsou, na Boneiru (na Lac) i tambe na Aruba (den Oranjestad) ta, òf tabata eksistí, sitionan konosí bou e nòmber di Rancho. Probablemente esaki tambe lo tabata debí na presensia di ranchonan di piskado den tempunan di antaño.
Den dos artíkulo anterior a trese dilanti ku durante siglonan e tèrmino “playanan di laman” no tabata definí estrechamente. Tur kostanan, sea ku ta baranka òf ku lodo i pal’i mangel, tabata konsiderá komo “playanan di laman”. Tambe a papia riba kon for di inisio di kolonisashon, gobièrnu insular a tuma medida konkreto pa garantisá akseso públiko inobstakulisá pa yega kosta (i tambe sierto pos i fuente di awa). Di tal manera ta asina ku riba nos isla ta eksistí un kantidat di asina yamá patruli ku ta duna pasashi liber pa por yega kosta. Awendia tin hopi di e bereanan aki ku ta usá masha tiki. Den e artíkulo presente ta sali na kla ku akseso liber na nos kostanan tabata konta pa un zona di tera hanchu kaminda por a hasi kampamentu i pasa anochi. Pues, presensia di kasitanan primitivo ku ta konosí komo rancho kantu di nos kostanan ta testigu muda di e nivel di akseso liber ku nos pueblo a biba konosé den transkurso di siglonan. Investigashonnan históriko i arkeológiko di e sitionan di rancho por duna aún mas klaridat pa ku bida diario di piskado di tempunan di antaño.
Lástimamente memoria históriko ta bai pèrdí ku tempu. P’esei ta un hasi yamada na un i tur ku lo por konta òf añadí algu di informashon tokante unda tin rancho i tambe rekuerdonan di nan uso, pa tuma kontakto ku e outor i asina pone bo sabidoria disponibel pa dokumentá historia di bo pais.
Fuentenan
Hering, J. H. 1779. Beschrijving van het eiland Curaçao en de daar onderhorende eilanden, Bonaire, Aruba en Klein Curaçao. Herdr. De Wit, Aruba, 1969.
Joubert, S. M. 1999. Dikshonario Papiamentu-Hulandes. 2de herziene druk. ISBN 99904-0-290-6.
Teksto i portret: dr. A.O.(Dolfi) Debrot.
Dr. A.O. Debrot, supdirektor i hefe di Investigashon di Carmabi, ta forma parti di e grupo di trabou ‘Protekshon di Herensia Arkeológiko/NAAM’.
Teksto pa potrèt:
Rancho den uso aktivo na “Oostpunt”.


text:
KRALENDIJK – Ministerio públiko a manda yama James Finies di “Nos ke Boneiru bèk” (NKBB). Sr. Finies huntu ku su abogado Marga van Lieshout a papia ku fiskal awe mainta. Fiskal a papia di loke a sosodé i a yega na e siguiente konklushon i desishon. Esaki ta loke Finies a konta Radio live 99.9 FM awe mainta, djis despues ku nan a sali for di ofisina di ministerio públiko, e i su abogado van Lieshout. Finies a konta ku Ministerio públiko a sepone e kaso kontra su persona, kondishonalmente ku un kastigu di prueba di un aña. Durante un aña e no por kometé algu inkorekto, pasobra e ta bai prison. Pa awor e no mester bai prison.
Finies a sigui bisa: ”Algu straño a sosodé momentu ku nos a bai papia ku fiskal. El a pidi abogado van Lieshout paga su telefon durante e kombersashon. Finies a bisa ku e abogado a bis’é nunka algu asina a sosodé. El a sigui bisa, pé e kos por kaba awe si a djis pidié sòri loke a sosodé. Nan ta para riba ku ami no a kumpli i e un aña kondishonal ta keda kologá riba mi kabes. Loke polis ta deklará kontra mi persona no ta korekto. E kos no ta keda te aki. Mi ta laga tur kos den man di abogado ,”Finies a menshoná. Pafó di ofisina di ministerio públiko algun persona tabata sperando Finies na momentu ku e sali pafó pa nan tende kon a bai.


text:
ORANJESTAD B Diaranson atardi Minister di Turismo sr. Dangui Oduber bou invitacion di CEO Joost Meijs a bay na Aruba Airport Authority pa un bishita priva. Aki e mandatario por mira e avancenan cu a wordo hasi te cu awo na e proyecto di Gateway 2030. E CEO di AAA Joost Meijs a compaΓ±a Minister Oduber durante e bushita conhuntamente cu demas lidernan di e proyecto. E bishita tabata den conexion cu e finalisacion di e fase 1A di e proyecto di expansion di nos aeropuerto.
Gateway 2030 ta un proyecto di mas di 140 miyon dollar cu lo genera entre 200 y 300 cupo di trabou sea directo of indirecto cu AAA. E proyecto aki lo crea un spin off economico pa pais Aruba y lo trece placa den caha di Gobierno atraves di impuesto. Ta un proyecto importante pa e ampliacion y renobacion di nos aeropuerto. Minister Oduber a enfatisa cu e proyecto aki ta wordo ehecuta pa contratistanan local y mayoria di e materialnan di construccion ta wordo cumpra na Aruba mes. Segun planificacion e proyecto aki lo mester wordo entrega na aΓ±a 2024, asina e madatario a trece dilanti.
Fase 1A
Minister Oduber a splica den e conferencia di prensa cu fase 1A ta encera un expansion di e US departure hall, esaki lo bay bira 2 biaha mas grandi cu locual e ta na e momento aki. Tambe lo bay construi un Bbaggage hallB completamente nobo di tecnologia ultra moderno y sumamente sofistica.
Segun e mandatario esaki lo ta un di e miho Bbaggage hallB nan na mundo y sigur e miho den Caribe na momento cu e ta den funccion. Minister Oduber a menciona cu e ta un inversion basta cuantioso pero na momento cu e ta cla nos aeropuerto lo por ofrece un mihor servicio y experencia na nos bishitantenan. Minister a splica cu e inversion aki ta uno necesario mirando e proyeccionnan cu tin pa futuro. Ta proyecta cu Aruba lo sigui crese den cantidad di bishitante y si no haci e inversionnan necesario nos aeropuerto no por bay duna e servicio na nos bishitantenan cu nos ta desea.
Minister Oduber a duna di conoce tambe cu inicialmente e proyecto di Gateway 2030 tabata tin un inversion di 250 miyon dollar. Esaki naturalmente tabata prome cu e pandemia, e pandemia a cambia henter a panorama di e proyecto y awor e tin un iversion di 140 miyon dollar. Minister a splica cu mester a reprograma henter e proyecto y asina pone e proyecto en diferente fase. Esaki no ta un proyecto facil, e tin hopi conplexidad cune mirando cu e ta na un aeropuerto cu mester keda den operacional na tur momento, e mandatario ta expresa.
Minister Dangui Oduber den nomber di Gobierno di Aruba a manda palabranan di gradicimento na tur stakeholderBs pa nan trabou, compromiso y cooperacion pa cu e proyecto. Na final e mandatario a manda un danki special na tur e contratistanan y tambe na cada un di e trahadornan cu ta haci proyecto Gateway 2030 posibel. Aruba ta progresando y manera nos a bisa den campaΓ±a, nos pais lo prospera bek.


text:
Flùit
Seri di Herensia Kultural
Nada di e flùit moderno no ta sali e wesu primitivo hòl. Trahadó di instrumento profeshonal na Oropa ta traha nan flùitnan den siglo dieseis, dieshete i diesocho for di palu. Di un pipa di wesu hòl simpel e instrumento ta kambiá den un pida di trabou di fishi avansá. Konosementu, ku a krese dentro di famianan di trahadó di instrumento, ta usa pa mehorá karakterístikanan di flùit. E flùit ta atkerí un zonido kaluroso despues ku a remplasá e boramentu silíndriko pa un boramentu kóniko i tononan ta zona zùiver zùiver for di e momento ku a tapa e burakunan ku klèpnan. I ora ku ta bini un vershon mas largu ku mas volúmen riba merkado, e flùit di palu ta konkistá un lugá bou di instrumentonan di bientu di palu den orkestanan. E lugá ei hamas e fluit a kita, ounke e variante moderno ta trahá for di metal (plata, oro òf platina).
E flùit ta kuminsá su marcha tras di Oropa probablemente for di Klein-Azië. Paso pa paso, siglo pa siglo e instrumento ta sigui bai te ku oksidente. For di Gresia den siglo dies, pa Bulgaria, pa Alemania. Pa kual motibu den siglo diestres ‘troubadours’ na Sur-Francia ta konkistá kurason di nan oyentenan ku e tononan di flùit. E or’ei ta habri époka di Renasementu, e siglo dieseis, den kua instrumentonan di bientu ta floresé. E periodo di renovashonnan, pero tambe di kolonialismo.
Huntu ku kolonisadó influenshanan musikal oropeo ta yega Antia Hulandes. For di salanan di siglo diesnuebe ta zona ‘muzik di salon’. Den kada famia ku a respetá su mes tabatin algun yu hòmber òf yu muhé, sea un amigu, ku por a toka piano òf un otro instrumento, Rutten ta skirbi. Yùfrou nèchi, bou di vigilansia severo di nan ‘chaperonnes’, ta haña lès di muzik na kas i siña toka fió, klarinèt òf flùit. Pero pa fiestanan grandi ta kontratá muzikantnan di ‘militaire kapel’ òf di ‘schutterij’. Un orkesta chikí di seis muzikant ta kobra dieseis florin pa un toká di shete te ku diesdos or anochi i un suma doblá te ku sinku or mainta tempran. Un orkesta asina segun Rutten ‘ta eksplotá den kuadria, lancier, wals, dansa, polka i mazurka pa pasa den tumba banda di kibrá di mainta.
E ‘militaire kapel’ ta duna kònsèrt riba djárason i djadumingu. Na prinsipio den Fòrti (Fort Amsterdam), despues riba plenchi dilanti di palasio di gobernador. Riba programa ta para ‘ouvertures’, ‘potpourri’s’ i fantasianan, melodianan di ópera ku marchanan. For di 1849 Frederik Wilhelm Palm ta dirigí e kuerpo musikal militar. Den 1877 e kuerpo tin diesdos te ku binti muzikant. E tarea di kuerponan tabata…banda di kumplí ku obligashonnan militar, pa toka na servisionan di honor, èksamen di skol i pa dibershon di públiko, segun Rutten.
Riba e flùit di palu, ku for di 2003 ta forma parti di e kolekshon di artefaktonan di Museo Nashonal Arkeológiko i Antropológiko (NAAM), un militar lo yega di supla su pulmonnan bashí durante tokamentu di muzik popular di harmonia i ‘fanfare’, pasobra e instrumento antigua tabata pertenesé na e ‘militaire kapel’. Pero su delaster añanan e flùit a pasa manera un yu’i Kòrsou di bèrdat ku tononan di ‘Muzik di Zumbi’.
Donatùr Elis Juliana, na su turno, a haña e flùit di e muzikant Martijn Puy for di Santa Rosa. ‘Muzik di Zumbi’, tradusí na pia di lèter, ta nifiká ‘muzik di spiritunan malu’ i ta muzik típiko na Kòrsou den siglo diesnuebe. Ta e temporada ku siudat kasi no tin iluminashon i ku hende pober ku ta biba den kunuku no tin nada mas ku lus di un bleki di lechi bieu yená ku zeta di piská.
Den skuridat, ku e tiki di lus ei, nan ta toka nan muzik riba tambú grandi, triangel, wiri (tipo di raspa di heru, koper òf stal), matrimonial (tipo di tamburein di palu i pida di bleki) i benta. Bientu ta karga pida pida di tononan kuné. Tin algu misterioso den dje, Juliana ta haña. E muzik ta bini ‘for di nada’, for di spiritunan. Pero Harry Moen, dosente di muzik i lider di bènt di grupo Serenade, preferiblemente ta yama e muzik di zumbi ‘muzik di kunuku’ òf di katibunan, siguiendo outor Frank Martinus Arion den su disertashon ‘The Kiss of a Slave’.
‘Muzik di zumbi’ tambe, pero mashá poko, ta zona den siglo binti, pero na lugá di benta ta usa flùit di palu òf sinfonia di man. Asina e muzikant di pueblo Matias Nieuw ta pasa dor di barionan di Otrobanda rondó e di promé guera mundial, pa laga gosa su amigunan, konosínan i otronan di su muzik di zumbi.
E flùit di palu ta e símbolo material konkreto di e krisol di influenshanan musikal ku ta karakterisá historia di muzik di Kòrsou. ‘Un mesklá di elementonan spañó, amerikano, oropeo i afrikano ku un ritmo lokal pika. E flùit ta drenta e isla aki komo instrumento den e ‘militaire kapel’ disipliná pa despues adaptá su mes na e ritmo animá di ‘muzik di zumbi’, pero tambe di por ehèmpel e wals di Kòrsou. Pasobra, huntu ku por ehèmpel fió, klarinèt, kitara, tambú, wiri, kuarta i matrimonial, e flùit tambe ta forma parti di konhuntonan musikal den siglo diesnuebe, manera orkestanan di baila di Eduard ‘Wawa’ Scholtz i Fon Navas.
1. Flùit i tambú grandi, di difuntu Martijn Puy.(kolekshon Juliana,/NAAM).
2. Augustin Obispo Seferina, mihó konosí komo Martijn Puy(1883 – 1963) na bida gran tokadó di muzik di zumbi na Bándariba, Kòrsou.
Fuentenan
A.M.G. Rutten, ‘Leven en muziekwerken van de dichter-musicus J.S. Corsen’, Assen, 1983.
Henk Dennert, ‘Oude Curaçaose Muziekinstrumenten’, Drukkerij Scherpenheuvel, 1959.
Edgar Palm, ‘Muziek en Musici van de Nederlandse Antillen’, Prins Bernhard Fonds voor de Nederlandse Antillen en Aruba, 2e herziene druk, 1978.
Schakels, ‘Muziek in de Nederlandse Antillen’, uitgave van het Kabinet van de vice-minister president, Den-Haag, jaargang 1968 NA 52.
‘Muziekleven op Curacao’, La Union, 21 maart 1946
‘Standaardwerk Rudolf Boskaljon over een eeuw Curaçaos muziekleven’, Amigoe, 10 november 1954.
‘De geschiedenis van de fluit’, www.dwarsfluit.nl
Danki na Edson Cleopa i Harry Moen
Teksto: Eva Breukink. Potrètnan: Prince Victor, Archivo Elis Juliana.


text:
ORANJESTAD (AAN): Manera ta conoci, tabata Dialuna 2 siman pasa cu den oranan di anochi un persona herida a yega bati alarma na Servicio di Emergencia na ImSan.
Personal medico cu a atende a nota cu e persona aki ta di edad hoben, y el a ricibi tiro den su man. E impacto di bala a rekeri atencion specializa mesora. E hoben a resulta di tin apenas 15 aña di edad.
Polis como tambe Recherche di San Nicolas (DAR3) a wordo envolvi, y a cuminza cu interogacion y investigacion.
A base di esaki, den fin di siman nan a detene 1 homber di 18 aña di edad, como sospecho di a tira e hoben di 15 aña.
Vocero di Polis Lito Lacle, a confirma cu e persona aki lo ga esun cu a tira riba e hoben di apenas 15 aña cu a yega buscando yudanza na ImSan na San Nicolas.
E homber di 18 aña cu nan a detene, ta di inicial L.A.L. y e ta naci na Aruba.
Segun vocero di Polis, nan ta sigui aplaudi e hecho cu pueblo ta yamando pa duna tip pa asina caba cu criminalidad tur caminda.
Pa Cuerpo Policial por resolve mas caso cooperacion y informacion di pueblo di Aruba ta hopi importante, pesey Polis ta pidi si bo tin cualkier informacion yama e tipline na 111-41. Nan ta garantisa cu bo ta keda anonimo.


text:
Cura Cabay: Diabierna den careda di 2’or di merdia a drenta un informe di un accidente frontal hopi serio pabou di Napa Cura Cabai. Tres persona a resulta herida, den cual un no tabata reaciona mas.
E accidente tabata entre un Toyota Yaris di dos porta color geel, y un Suzuki Swift Blanco.
Mesora a manda polis, ambulance y brandweer na e sitio, mirando cu un di e victimanan tabata pega den e auto.
Na yegada polis a cuminsa cera e caminda pa trafico. Mientras na yegada di ambulance e paramediconan a cuminsa trata e victimanan na e sitio, hopi lihe nan a ripara cu un di nan no tabata duna señal di bida mas. E prome ambulance hopi lihe a sali direccion di hospital, cu e chauffeur di e Suzuki Swift.
Na yegada di e personal di brandweer, mesora nan a cuminsa corta e Toyota Yaris, pa asina libera e ocupante cu tabata pega den e auto, e chauffeur di e Yaris no tabata duna señal di bida mas. E ocupante tawata un dama.
E ocupante di e Yaris tambe a wordo transporta cu pa hospital.
A wordo papia di un accidente frontal, pero ariba caminda mes no por a mura ningun marca di brake.
Bomberonan na e sitio despues di algun rato a libera e dama pasahero di e Yaris geel, mientras a tapa e vehiculo unda e curpa di e chauffeur a keda.
Departamento tecnico di polis a presenta na e sitio pa su parti di investigacion. Asina Aruba a conoce un morto mas den trafico.


text:
[:en]
Kerido kliente,
Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa i tur otro espesie i elemento ku ta forma parti di nos Mama Tera.
Tópiko di awe ta konstrukshon i mantenshon di kas/edifisio.
Den nos Noti-ambiente no. 4 di 2013 nos a amplia riba higiena den kushina. E biaha aki nos ta bai mas profundo den e materia pa indiká kon nos ta traha i mantené nos bibienda/edifisio i kiko ta e konsekuensia(nan) ku por tin.
Na promé lugá ora traha i mantené kas awendia nos ta:
Esakinan ta djis pa menshoná algun di e práktikanan ku nos den e mundu modèrno ta hasi uso di dje. E konsekuensha ta remarkabel i hasta tin un terminologia “médiko” p’e awendia, esta: sick house òf sick building syndrome (sintomanan ta p.e. problema ku wowo, nanishi, iritashon den garganta, benout, desorientashon, iritashon di kueru etc.)
Nos ta sigurá nos lektornan ku ofisialmente tin diferente di e detayenan ku nos a menshoná ku sigur no ta bin na remarke komo kousante di sick building syndrome, SBS. Pero nos ker mira tur kos for di e perspektiva sostenibel pesei nan tambe ta inkluí.
Awor kiko nos por hasi pa solushoná òf minimalisá SBS den kas/edifisio?
EM, esta Mikro-organismo Efektivo tin un gran kantidat di solushon práktiko pa remediá i drecha e ambiente den kas/edifisio.
Den konstrukshon; for di den fundeshi te ku ora e kas ta kla EM por trese un kambio supstansial na bienestar di habitantenan. Ku uso di e.o. EM i EM-X serámika den fundeshi, betòn, material di pleister, leim pa mosaiko, tratamentu pa palu i fèrfmentu por krea un konstrukshon i un ambiente di bibienda di kalidat haltu i salú.
Den mantenshon tambe e mikrobionan benefisioso por pèrkurá pa limpiesa di kas/edifisio i resiklahe na un manera natural, reforsando un ambiente regenerativo i salú ku uso di Wipe & Clean, Microferm i Hèmber di Bokashi.
Polushon di e.o. radiashon elektromagnétiko por wòrdu remediá ku steker i armbant di EM-X serámika.
Uso di e produktonan di EM akí den konstrukshon i mantenshon a duna komo resultado mehoramentu di e ambiente den kas/edifisio i asta e interakshon humano. Prueba di esei ta ku awor tin konstrukshon di skol, hospital i hasta prison ku aplikashon di EM. P.e. Eco City Taman Sutera Utama na Malasia.
Pa mas informashon tokante di e konsepto EM i e produktonan por fabor bishitá nos wèpsait www.hummingbirdfeather.com . Nos ta rekomendá tambe pa lesa nos Noti-ambientenan ku ta ubiká bou di Articles
Atentamente bo sirbidó,
Sandovar i Rina
[:]


text:
TEXAS – Un William Shatner (90) emocional, diaranson mainta a gradici Jeff Bezos pa e oportunidad di por a bay den espacio un rato den e cohete BlueOrigin. “Mi ta spera cu mi no ta perde e sentimento aki nunca” Shatner a bisa, brasando e biyonario doño di e compania cu a manda Shatner den espacio pa algun minuut. “Masha danki” e ex actor di e serie popular Star Trek a bisa finalmente.
MADRID – Corte Spaño diaranson a dicta atrobe cu mester extradite e ex spion Venezolano Hugo Carvajal pa Merca. Asina e portal Britanico BBC ta raporta. Atrobe, pasobra den pasado caba a dicta (2019) pa e wordo extradita, pero despues a cambia di pensamento. E ta wordo busca na Merca pa cargo di traficacion di droga y colaboracion cu e grupo terorista Colombiano Farc. Segun e portal, por ta tambe cu Carvajal por tin informacion importante incriminatorio contra presidente Venezolano Nicolas Maduro. Na 2019 Carvajal a kibra relacion cu Maduro y a huy pa Spaña. E veredicto di awe ta sigui e decision di gobierno Spaño pa no otorga sr Carvajal asilo politico.
PARKLAND – E homber Nicolaz Cruz (21) awe mainta a admiti culpabilidad pa a tira 17 persona mata riba tereno di Marjory Stoneman Douglas High School na Parkland, Florida dia 14 di februari 2018. E ta algo inusual cu ta sosode, ora cu un persona admiti culpabildad na inicio di e caso. Esey ta pone e ora cu e caso no tin cu tuma lugar mas y ta djis pasa pa sentencia e persona. Huez Elizabeth Scherer repetidamente a puntra e homber y cada bez e tabata contesta cu e ta admiti. Su admission por resulta den castigo di prison di bida largo. Esaki ta considera e caso di tiroteo masivo mas serio na Merca, mas cu esun di Columbine High School unda cu 15 persona a resulta morto na 1999.
RIYADH – Saudi Arabia tin plan pa converti un Plataforma petrolero den un parke extremo aquatic grandi. Ta trata di un Plataforma di 150 mil meter cuadra cu lo inclui 3 hotel, 11 restaurant y multiple actividad acuatico manera montaña ruso actuatico, bungee jumping y mucho mas. No ta conoci ki tempo e proyecto lo ta completa, pero e lo ta staciona dilanti Saudi Arabia.
LONDON - Despues di 18 luna, durante cual e protocolnan relaciona na e lucha contra COVID-19 a haci dificil y hasta imposibel pa organisa eventonan “face to face”, e division di Caribbean Tourism Organization pa Europa y Reino Uni (CTO Chapter UK & Europe) tabata anfitrion di nan prome evento presencial riba dia 23 di september ultimo na Leonardo Hotel London City.
WASHINGTON – Ex secretario di estado Mericano Colin Powell (84) a fayece a consecuencia di complicacion di Covid19 dialuna mainta. E tabata un top oficial military cu a bira e prome secretario di estado pa bira secretario di estado di color, bou di presidente George W. Bush na 2001. Powell tabata completamente vacuna segun su famia.
LONDON – Un parlamentario Britanico David Amess (69) a fayece diabierna despues di a keda hinca varios biaha durante un bishita di trabou na Essex. Polis a bisa cu un homber di 25 aña a keda deteni, riba sospecho di a comete e asesinato. E parlamentario tabata atende cu su hendenan ora cu e la keda asesina. E tabata parlamentario for di 1983 y ta laga 5 yiu atras.


text:
THE BOTTOM – “Saba berdaderamente ta un parti di Hulanda, esei ta e pregunta fundamental ku nos ke haña kontesta riba dje durante e evaluashon di Hulanda su renobashonnan estatal”, asina diputado Chris Johnson ta bisa.
Johnson durante e Meet & Greet ku e komishon di evaluashon di e státùs estatal a bisa ku Saba ta mira gobièrnu hulandes komo hipókrata den su aktuashon ku islanan BES. “E haltura di penshun i onderstant ta bou di e límité di pobresa riba e islanan. Esaki na Hulanda nunka lo no aseptá. E pregunta ta pakiko den otro partinan di reino si e ta aseptabel.”
E ‘Meet & Greet’ na Saba a bai trankil, kontrali na e enkuentro na Boneiru. Ei e enkuentro a bai akompaña pa un manifestashon di boneriano ku tabata pro un referèndem.
Burokrasia
Johnson a indiká tambe ku eilandsraad ta frustrá pasobra e direktivanan di Oropa no ta práktiko pa Saba. “Un ehèmpel ta e dunamentu di pèrmit di trabou. Pakiko e skol médiko lokal mester pone atvertensha seis siman largu ku nan ta buska un dosente Microbiologia, loke na Saba no tin na granèl. No ta lógiko ku un isla di dos mil habitante mester tene su mes na asina tantu burokrasia.”
Djaluna anochi un grupo chikitu di siudadano a bini huntu na stadhuis pa skucha i hasi e komishon pregunta. Un di e presentenan di ku a bini tiki hende pasobra e hendenan ta kansa di tur e komishonnan ku konstantemente ta bini e isla pa investigá e asuntu.
Outor: Hazel Durand


text:
SJ23 (Shawn-Joshua Todd) su soño ta pa saca un album cu musica Urban. E in 11 aña y awo a dal e prome stap pa realisa su soño.
E ta uza e nomber artistico di SJ23, yiu di un integrante di e conocido banda Punky Donch y nieto di e conocido papiamentista Ramon Todd Dandaré. Su cancion ta hiba como titulo ‘Wakker’, e ta un cancion cu un mensahe sumamente positivo. Ayera e videoclip oficial a sali pa e cantica aki.
Manera por lesa den e informacion riba youtube:
Wakker ta e debut single di un di e rappernan mas hoben na Hulanda. Como cu el a lanta den un ambiente musical, caminda tur dos mayor ta musico, no ta un sorpresa cu e tambe a aspira pa cuminsa un carera musical. Aña pasa el a expresa cu e kier bira rapper, y el a drenta studio hunto cu su producer Zuri Nativa, pa cuminsa cu e proyecto. Wakker ta e resultado di esaki. Den futuro e kier traha riba un EP. Un fecha exacto pa saca esaki no tin ainda, pero e lo ta den e prome trimester di 2022. Scol ta na prome luga aworaki.
Su mensahe ta: Traha duro pa logra bo metanan, keda pusha. Aruba, mi stima bo!
Semper ta bunita pa mira hobennan descendiente di Aruba den exterior cosecha exito cu algo. Ta posibel pa pone e storia aki riba boso pagina of facebook? Mi a pone e youtube link na final di e mensaje aki.


text:
HILVERSUM – Kiko Kòrsou lo skohe, korupshon òf integridat? Esei ta e pregunta bou di Yunan di Kòrsou grandi di edat na Hulanda tokante e elekshonnan di djárason awor na Kòrsou.
Yvette Ypelaar, penshoná i un di e poko miembronan di konseho munisipal Yu di Kòrsou na Hulanda, ta mantené kontakto estrecho ku su kompatriotanan. Pa nan e ora di bèrdat ta yegando, e ta bisa. “Tin sospechoso di korupshon i asesinato den parlamento i segun e sondeonan esaki parse no ta un problema. Kasi tur hende grandi di edat ku mi ta papia kuné aki, tin bèrgwensa di e pais. Trinta aña pasá tambe tabata tira ku lodo, pero e klima polítika nunka no tabata asina menasante manera awor.”
Niva Echevarria ta sigui e notisianan di su pais minusiosamente for di Rotterdam. “E mentalidat na Kòrsou a kambia hopi. Tur kos ku ta malu nan ta trata di hasi manera a drecha. Mi ta kere ku e situashon na Kòrsou lo bira pió e kuater añanan binidero.”
Èksodùs
Djaweps meinta ta e momento di mas importante di aña 2016, ora e resultadonan di e lokalnan di vota bira konosí, Ypelaar ta sigurá. “E palabra èksodùs a kai. Si e klima polítiko bira mas pió, hopi grandinan di edat di Kòrsou ta bisa ku nan lo muda pa Hulanda. For di febrüari mi a tende hende bisa ku ta duel nan ku nan no a pone nan kas na benta mas promé.”
Hopi grandi di edat ta pasa malu riba nan isla. Ku un penshun di behes di djis 860 florin, mester keda trata di sobreviví. E previshonnan hopi bia ta bou di midí. “E úniko motibu pa bai bèk ta e soledat grandi aki na Hulanda. Òf si bo ke bai pa yuda bo famianan einan”, Mariëta Emers di Caribische Senioren Tilburg ta bisa.
E elekshonnan aki, esnan grandi di edat ta haña hopi atenshon, espesialmente di e partidonan nobo. Tambe di Un Kòrsou Hustu di èks minister Omayra Leeflang. Na aprel durante di un bishita na Hulanda el a bin introdusí su partido na Tilburg. Pero e no a bini ku solushon pa nos grandinan na Hulanda, ku ta spera riba ayudo pa bai Kòrsou bèk. Nan tabata desapuntá. “Ken si tin e sosten di e hendenan grandi di edat na Hulanda? “E partidonan nobo tòg ta haña e benefisio di duda.”
Social Media
Echevarria , meskos ku e otronan, ta sinti su mes envolví ku e isla i su habitantena. I es ku for di Hulanda ke kontribuí algu por kue su smartphone, e ta bisa. “Si ántes algu sosodé na Kòrsou ta te despues di algun siman bo tabata tende. Pero awor ku tin social media i live streaming di tur stashon di radio lokal, nos ta haña informashon, mas lihé i kisas asta mas mihó ku na Kòrsou.” E sekreto ta den e diferensha di tempu. “Nos ta reakshoná riba social media mas lihé i nos ta determiná e ambiente ora nan mester lanta for di soño ainda. I for di Hulanda nos ta hasi esaki masalmente.”
Outor John Samson


text:
Arubahuis A Ricibi SKOA Y Grupo Di Docente
DEN HAAG – Pa algun aña caba Arubahuis ta ricibi y facilita Stichting Katholiek Onderwijs Aruba (SKOA) durante nan proceso di recluta maestronan na Hulanda. Ta trata aki di ambos maestronan Hulandes como esunnan local cu a caba di studia y ta scoge pa bay Aruba bek pa reinforsa nos enseñansa. E proceso completo di solicitud na Hulanda ta tuma luga na Arubahuis y e proceso ta wordo clausura cu un anochi di informacion pa e grupo cu lo bai labora na Aruba.
Na inicio di e anochi Minister Besaril a yama e grupo bon boni y a accentua e importancia y balor di nan trabou pa enseñansa na nos pais. Sra Cavril Martijn-Rombley, hoofd personeelszaken di SKOA a duna un presentacion amplio cu informacion di e organisacion, informacion di nos enseñansa como tambe riba e puntonan di atencion ora ta trata biba y traha na Aruba. E presentacion a wordo clausura cu algun palabra di e directora di SKOA sra. Josette Daal.
Na final di anochi e docentenan por a intercambia informacion y comparti experencia cu otro. Minister Besaril ta menciona di ta contento di por facilita nos directivanan di scol di Aruba den e trabou importante cu nan tin pa educa nos hobennan y ta enfatisa cu Arubahuis tey semper pa facilita y duna sosten.
E potret ta cortesia di Cas di Aruba


text:
TOKYO – Landado Allyson Ponson tabata e ultimo atleta di Aruba cu a competi den e Weganan Olimpico di Tokyo 2020 diabierna. Diabierna mainta e Weganan Olimpico di Tokyo 2020 a continua cu e evento mas liher den landamento esta e 50m freestyle cu nos landado femenino Allyson Ponson. Na e Pisina Olimpico di Tokyo y apoya pa nos delegación di Aruba, Allyson a landa e ultimo evento pa Aruba na e Weganan di Tokyo. E disciplina di 50m estilo liber ta esun mas lihe den e deporte aki. Guia pa su coach Ismael Santiesteban, Ally a landa su di dos 50m den un Wega Olimpico, ya cu na Rio 2016, Ally a landa riba e mesun discipina aki.
Na final Allyson ta registra un tempo di 26.03 y ta keda na posicion number 7 den su heat. A lo largo Allyson Ponson ta keda na di 39 luga overall den 81 participante. Si nos haci un comparicion cu e Weganan na Rio de Janeiro 2016, Allyson ta landa e 50m estilo liber den un tempo di 26.00, pues na Tokyo, Allyson tabata 0.3 riba su tempo. E tempo mas lihe na Tokyo a wordo landa pa Emma Mc Keon di Australia cu 24.02 cual tabata un Olympic record
Notable ta cu Allyson su miho tempo riba e 50m free ta 25.84, mientras e no a logra supera esaki den e Weganan Olimpico di Tokyo. Asina mes nos tin sigur cu Allyson a duna tur di su banda. Na Aruba landado, Allyson Ponson a entrena bou guia di coach Ismael Santiesteban pa e gran dia aki.
Texto cortesia Seever Krozendijk Potret: COA.
BRAZIL - Sarah Quita Offringa ta keda ocupa cu preparacion pa su continuo competencianan internacional. E siman aki el a comparti un video cu ta mustra con e ta anda cu e bida internacional di un surfer Arubiano, y ta mustra cu e ta completamente aclimatisa, unda cu e ta.
ORANJESTAD - Ayeranochi Asamblea General di COA a eligi un directiva nobo pa e organisacion. COA lo tin pa prome biaha un hende muhe como Presidente, den persona di Wanda Broeksema, cu pa e ultimo cuater aña a fungi como Vicepresidente. E directiva awor ta consisti di shete persona (tabata te cu awor nuebe), di cua cuater ta hende muhe.
ATLANTA – Despues di Xander Bogaerts, pelotero professional di Corsou Ozzie Albies tambe a yega e final (pero pa Liga Nacional) cu su club Atlanta Braves. Nan a gana 5-4 di Milwaukee Brewever. Awor nan tin cu warda e ganador di e serie di Los Angeles Dodgers y San Francisco Giants. Tin chens cu varios hungador di Aruba y Corsou por topa otro den e serie mundial cu ta cuminsa ultimo siman di October.
BOSTON — E pelotero professional di Aruba Xander Bogaerts tabata instrumental diamars anochi na Boston pa su ekipo Red Sox gana e wega importante y decisivo contra e rival di tur tempo New York Yankees. Tanto den defensa como ofensa, e Arubiano a haci un tremendo papel. Prome cu un homerun den su prome salida, percurando pa e prome 2 caredanan pa Boston cu a ‘set the pace’ pa resto di e wega. Y tambe e hugada tremendo ora cu den un tiro perfecto di bala pa home, a logra yuda saca e hungador Aaron Judge out, scapando un careda crucial di e opositor pa drenta. E dos momentonan aki tabata instrumental pa finalmente e ekipo vence cu score convincente di 6-2 na final. Tambe hungadornan manera Kyle Schwaber cu tambe a dal un homerun y e pitcher Nathan Eovaldi a percura pa un tremendo picheo te di 6 inning pa mantene e score abou pa e contrincante. Cu e victoria aki, Boston ta sigui na bida y ta topa nan proximo contrincante Tamba Bay Rays na St Petersburg, Florida diahuebs pa un serie di tres wega. E ganador di esaki ta bira e representante di liga americano pa Serie Mundial. New York Yankees, cu ta disfruta di un fanaticada grandi na Aruba, su temporada a yega asina na final pa 2022.
(ADVERTORIAL)
BOSTON – Awe nochi pa 8’or e pelotero professional di Aruba Xander Bogaerts ta forma parti di un wega hopi importante pa continuacion di e temporada aki. Boston ta enfrenta su rival di tur tempo New York Yankees y e ganador ta sigui den e contienda di Wild Card pa sigura su posicion pa Serie Mundial. Si esaki sosode, lo no ta e prome serie mundial cu Xander ta participa aden. E wega ta uno cu tin hopi interes na Aruba mirando e fanaticada grandi cu tin di tanto Yankees como Red Sox na Aruba. ESPN ta un di e canalnan riba cual por wak e wega.


text:
Por yena e e Enig document digital den Asycuda World. Un custom broker por yuda bo yena e formulario aki. Por haya un lista di custombrokers den buki di telefon.
Declara mercancia (Enig Document C420)
Descripcion
Si bo kier importa producto trece Aruba, bo tin cu haci un declaracion (aangifte) digital cu e formulario ”Enig document” den Asycuda World.
Douane ta trata unicamente declaracion cu ta yena completamente y cu tin e documentonan/rekisitonan necesario. Cu e datonan cu bo ta yena den bo declaracion, Douane ta calcula e belasting di importacion. Ademas, Douane por determina cu e datonan aki si otro reglanan di douane ta aplicabel, por ehempel riba e tereno di seguridad, salud, economia y medio ambiente etc.
Si bo no tin informacion pa log in den Asycuda World, un custom broker tambe por yudabo yena e Enig document. Por haya un lista di custom brokers den nos buk’i telefon bou di custom house broker of riba www.yellowpages-aruba.com bou di custom agents.
Unda pa pidi'e? / Mas informacion na
Bo ta entrega e “Enig document” na e balie di “aangifte” di Douane unda e productonan ta localisa.
Kico mi tin di hiba cu mi?
Cuanto tempo ta dura pa hay'e?
Maximo 3 (tres) dia.


text:
Oranjestad- Den e conferencia di prensa awe di Partido Mep tanto Sr.Ady Tijsen y Roco Tjong a duna nan comentario y opinion riba e situacion financiero di e pais y Motibo cu a viaha pa Hulanda ta debi na e carta di staatssecretaris Knops a leak unda cu ta indica cu por tin un aanwijzing na caminda si pa 30 di april benidero no ta cumpli cu normanan stipula.
Ta remarcabel cu politiconan di oposicion ta pidi pa objetiva e discucionnan en cuando nos finansas publico.
Mester nota tambe cu den e carta cu a leak ta indica cu si no actua den cuadro cu e recommendacionnan di CAFT, un aanwijzing lo ta na caminda, mientras cu e gobierno anterior nunca a actua segun e recommendacionnan di CAFT
——————————————————-
Keda pendiente pa mas informacion via Johnnyhabibe.net


text:
ORANJESTAD – Libertat di prensa durante e krísis di corona tabata mas bou di preshon tantu for di gobièrnu komo di públiko. Espesialmente Aruba tabata esun di pió, asina ta sali for di reakshon di media i periodista na e islanan hulandes karibense.
Na Aruba periodistanan no a haña dispensashon ora ku a pone toke de keda. Despues gobièrnu a hasi palabrashon ku un grupito selektá kaminda tur anochi den forma di un sistema di turno tres media por a sali riba kaya. E situashon ei a dura mas ku un luna.
Periodista tampoko no por a presensiá konferensha di prensa mas. Gobièrnu mes tabata transmití esakinan entre otro riba Facebook, kaminda públiko por a reakshoná direktamente tambe. Ku esaki gobièrnu a duna un plataforma na hende ku no solamente tabata kritiká prensa, sino ridikulisá prensa tambe i den sierto kaso asta tabata menasá prensa.
“Loke nos tabata kritiká severamente tabata e informashon selektivo ku nos tabata haña i e ‘sugar coating’ kontinuo di gobièrnu. Ke men drecha informashon negativo ku notisia positivo. I komo kordinashon di media internamente serka e sentro di krísis no, òf kasi no, tabata eksistí, prensa tabata hasi pregunta dòbel. Pa asina nos komo prensa hopi bia tabata haña nòmber di ta idiot bobo serka pueblo”, Tito Laclé di NoticiaCla ta konta.
Edmond Croes direktor di e korant Solo di Pueblo, emisora di radio Topfm i emisora di televishon Canal 22 ta bisa ku espesialmente den kuminsamentu di e krísis gobièrnu a traha malu. “Nan no a trata prensa korektamente. Esaki a kambia awor pero te ainda nos mester imprimí nos korant mas trempan, en bes di 11 or promé ku e pandemia di Covid awor ta 7 or di anochi kaba.” Den kuminsamentu públiko tambe tabata ridikulisá prensa, e ta bisa. “Pero despues nan a realisá ku sin prensa nan no sa kiko ta sosodiendo i ku sin prensa outoridatnan por abuzá tambe.”
Kampaña di difamashon kontra prensa
E echo ku hopi hende tabata duna prensa mal nòmber den kuminsamentu di e krísis di corona tabata kousá pa gobièrnu tambe. Ora un grupo di hende di prensa ker a bòikòt publikashon i transmishon di informashon di gobièrnu, Joally Croes, e kolaboradó di prensa di promé minister arubano, kasi mésora a pone esaki riba su Facebook ku akusashon kontra prensa i e hashtag stopdiplame (stòp di plam’é).
Den mas ku 300 komentario bou di e mensahe, ku esaki el a duna un plataforma na hende ku no solamente tabata ridikulisá prensa, sino tabata zundra i menasá nan tambe. Diferente minister i ámtenar haltu a ekspresá reproche komparabel riba nan medionan sosial i e kampaña pa difamá prensa arubano a bira pió.
Ken ta e periodista?
Un di e argumentonan ku gobièrnu arubano tabata usa pa tene prensa afó den kuminsamentu di e toke de keda, tabata di deklará ku nan no sa ta ken tur ta periodista. Pero seguidamente durante e konferensia di prensa digital e boseronan di promé minister a duna preferensia sí na pregunta di media ku no ta eksistí, i asina pa motibu di falta di tempu no por a kontestá pregunta di media establesé.
E falta di un sistema kon pa trata ku prensa durante un pandemia, Patrick Paskel di 24ora tambe ta menta komo motibu pakiko e kos a bai malu den kuminsamentu. “A resultá ku no tabata un prioridat di gobièrnu pa bini ku esaki. P’esei despues nos a lanta un asosiashon di prensa.”
Baboe Hoek di Noticiaabc ta bisa: “Kisas ta difísil pa uni prensa na Aruba. Pero loke sí nos a mustra ta ku prensa ta mes, òf mas, importante ku un gobièrnu. Pasobra na final, nan ta bai, nos ta keda.” E ta kritiká prensa tambe: “Ta masha lástima ku hopi prensa ku tabata bon ku e gobièrnu anterior di AVP a usa Covid pa hasi polítika. P’esei públiko tabata haña mal informashon i a brua. Den un krísis bo no por influensha pueblo asina.
Na Sint Maarten sí gobièrnu tin un sistema di prensa pasobra nan a haña nan ku situashonnan similar kaba anteriormente ku e desasternan di orkan. Pero for di un komentario resien di redakshon hefe di The Daily Herald ta sali ku gobièrnu ta bini ku mas i mas regla pa periodista outorisá. I ta usa esaki pa tene periodista afó, òf no kontestá pregunta.
“Un gobièrnu ku bira di muchu selektivo pa ken nan ta rekonosé komo periodista legítimo, ta drenta un zona di riesgo. Promé ku bo sa lo bini pèrmit estatal obligatorio”, segun e korant.
Prensa di Kòrsou tokante libertat di prensa
Kòrsou ku aktualmente ta den su di dos ola di corona ku ta mas serio ku esun di promé, kasi diariamente ta haña un briefing di gobièrnu. Pero esei tambe ta haña krítika di prensa pasobra no ta tur ora nan tin pèrmit di ta presente.
“No ta kla pa nos pakiko un bia e ruedanan di prensa sí ta ku prensa i otro bia sin prensa. E úniko motibu ku mi por pensa ta ku na momentonan importante ta trata di evitá pregunta krítiko”, redaktor hefe Norman Serphos di Amigoe ta bisa.
E ta haña ku den tiki tempu a hala prensa un banda pasobra gobièrnu ta preferá di komuniká direktamente ku pueblo. “Ta hala prensa un banda i niun hende no ta reakshoná. Ta Amigoe so tabatin e kurashi den pasado resien di keha tokante esaki den komentario krítiko. Ke men, e último temporada aki tabatin konsekuensha pa libertat di prensa? Sigur sigur!”
Periodista Yves Cooper ta konsiderá e manera di tene konferensha di prensa komo ‘un esfuerso pa sera prensa su boka’. El a pèrdè tur konfiansa tambe den kon (no) transparente epidemiólogo Izzy Gerstenbluth ta. Pero e ‘eksperensia di mas marga den 20 aña di periodismo ’e ta yama e manera ku públiko a anda ku prensa. “Tabata un konfirmashon ku públiko no sa kiko trabou di periodismo ta enserá, su balor, i ta falta di prensa mes, ku ta duna un imágen robes.
‘Periodismo di chulpalenga’ e ta yama nan, o sea periodismo parasítiko. “Ta trata di periodista ku ta hasi tur loke nan por djis pa keda bon ku tur hende den un funshon púbiko i tambe den sektor privá. P’esei nan no ta hasi pregunta krítiko pa niun hende no rabia.”I tambe pasobra nan a tuma trabou serka partido polítiko. Òf por ehèmpel tin un periodista ku ta komisario serka un kompania di gobièrnu, Cooper ta bisa. “Esaki no por tòg? Anto públiko ta kere ku esaki ta periodismo.”
Mike Willemse di Antilliaans dagblad ta bisa ku el a haña tiki te ningun opstrukshon. “Gobièrnu semper ta bon alkansabel konstantemente pa nos redakshon pa pregunta i kontesta. Tambe nos ta eksperensia sufisiente espasio pa move, no opstante e toke de keda: tur nos kolaboradónan a haña dispensashon i no ta stroba nan den esaki.”
Loke e medio di komunikashon ta èkstra alerta p’e ta ‘fake news’ hopi bia di siudadano anónimo di mala fe’, e ta bisa. “Esaki semper nos ta chèk promé.”
Positivo pa media?
E krísis di corona finalmente tabatin konsekuensha positivo tambe. Asina redaktor hefe Boi Antoine ta bisa ku nan a kaba di kuminsá ku e korant nobo ‘Boneriano’ pasobra habitante lokal tabatin nesesidat di mas informashon durante e pandemia. “Èxtra (di Kòrsou, ku tabata publiká e notisianan boneriano) no por a imprimí mas página i p’esei pa promé bia den historia Boneiru tin su mes korant.” Pa hopi hende grandi di edat na e isla e ta bisa ku ta masha importante pasobra sino nan lo a pèrdè hopi informashon.
24ora tambe ta bisa ku e tin 40% mas lesadó for di tempu ku e pandemia a kuminsá na mart “E públiko tabata mas na kas i wardando e eventonan. Ta mira e vidionan mas mihó i e reakshonnan ta drenta mas frekuente ku ántes”, segun Paskel.
Pero no opstante e desaroyonan aki pa mayoria di media meskos ku sobra di komèrsio e aña ta masha pisá finansieramente. “Simannan largu no tabatin korant, solamente via website/Facebook. Pues si e pakusnan a keda será no tabatin benta riba kaya tampoko. I te aworakí korant no por bai e otro islanan pasobra no tin buelo diario òf fèri. Banda di esaki mitar di e entrada di propaganda i entrada di imprenta a kai afó. E korant di djasabra ainda ta kanselá”, direktor Paul de Windt di The Daily Herald ta bisa. Na promé instansha media lokal na Sint Maarten no tabata haña sosten di gobièrnu tampoko pa por keda paga e salarionan. Pero a drecha esaki si despues di dos luna.
Hoek di Noticiaabc ta bisa ku te awe ta un reto finansiero. “Prensa ta keda dependiente di spònser.”
Libertat di prensa ta limitá mundialmente
Durante World Press Freedom Conference siman pasá ku e aña aki tabata organisá pa Hulanda i Unesco, a sali ku mundialmente gobièrnunan a usa e krísis di corona pa limitá libertat di prensa i preshon pisá riba periodista. Un otro menasa grandi parse ta e plataformanan di social media. Ei e periodistanan mester lucha kontra notisia i informashon falsu. Periodista mas i mas ta bira víktima tambe di linchamentu online, espesialmente hende muhé.